text:
Moya o o Phepa le Letsatsi
—A ke “Dibolayamegare” Tsa Tlholego?
FA BAITSESAENSE ba ribolola dikhemikale tsa dibolayamegare mo bogareng jwa lekgolo la bo20 la dingwaga, dingaka di ne di solofetse gore melemo eno e mesha e ne e tla fedisa malwetse mangwe. Kwa tshimologong go ne go lebega melemo eo e thusa. Le fa go ntse jalo, fa di ntse di dirisiwa thata go ne ga nna le dibaketeria tse di lwantshang dibolayamegare.
Gore re se ka ra tshwaediwa ke megare, baitsesaense bangwe ba ne ba dirisa mekgwa ya bogologolo ya go thibela go tshwaediwa ke megare. Mongwe wa mekgwa eo ke go lemoga botlhokwa jwa letsatsi le moya o o phepa.
Go Leba Kwa Morago
Engelane e ne e na le babueledi ba le mmalwa ba bogologolo ba ba buelelang kalafi ya letsatsi le moya o o phepa. Ngaka John Lettsom (1744-1815) o ne a re letsatsi le moya wa lewatle di ka thusa bana ba ba tshwerweng ke bolwetse jwa thiibi. Ka 1840, ngaka George Bodington o ne a re gantsi batho ba ba berekang kwa ntle—balemi le badisa—ga ba tshwarwe ke thiibi, fa ba bapisiwa le ba ba fetsang nako e ntsi mo dikagong.
Florence Nightingale (1820-1910) o ne a itsege thata ka dikgopolo tsa gagwe tsa booki fa a ne a tlhokometse masole a a gobetseng a Boritane ka nako ya Ntwa ya Crimea. O ne a botsa jaana: “A o kile wa tsena mo kamoreng ya mongwe . . . bosigo kgotsa pele go bulwa difensetere mo mosong, o bo o itumelela monkgo oo?” O ne a akantsha gore kamore ya molwetse e nne e na le moya o o phepa mme o sa dire gore molwetse a sitwe. O ne a re: “Mo godimo ga gore molwetse o tlhoka moya o o phepa ke lemogile gore o tlhoka le lesedi . . . Mme e nne lesedi la letsatsi.” Batho ba le bantsi mo motlheng oo ba ne ba dumela gore go ntshetsa dikobo le diaparo mo letsatsing go ne go tokafatsa botsogo.
Fa e sa le ka nako eo saense e gatetse pele thata, mme dipatlisiso tsa bosheng di bontsha gore letsatsi le moya o o phepa di botlhokwa. Ka sekai, patlisiso e e dirilweng kwa China ka 2011 ya re dikamore tse mo go tsone go robalang baithuti ba bantsi mme di sa tsenye moya o o phepa, di dira gore baithuti “ba tsenwe ke malwetse ka ntlha ya moya o o seng phepa o ba o hemang.”
Mokgatlho wa Lefatshe Lotlhe wa Boitekanelo wa re moya o o phepa o botlhokwa e bile o tshwanetse go tsena mo dikagong gore batho ba se ka ba tshwaediwa ke megare. Tota e bile mo ditaelong tsa mokgatlho ono tse di phasaladitsweng ka 2009, go kgothaleditswe gore ditheo tsa kalafi di nne di butswe go fokotsa go anama ga malwetse. *
Gongwe o ka re ‘Seo se molemo.’ A mme gone go amana le saense? Letsatsi le moya o o phepa di thibela jang go tshwaediwa ke megare?’
Dibolayamegare Tsa Tlholego
Dipatlisiso tse di dirilweng kwa United Kingdom Ministry of Defence di na le dikarabo. Baitsesaense ba koo ba ne ba batla go bona gore moya o ka nna kotsi ka lobaka lo lokae fa sebetsa se se nang le baketeria se ne se ka thunngwa kwa London. Babatlisisi ba ne ba ntshetsa dibaketeria kwa ntle mo moyeng o o phepa go bona gore a di ne di tla tswelela di tshela. Seno se ne sa dirwa bosigo e re ka ba ne ba itse gore letsatsi le bolaya dibaketeria tseno. Go ne ga direga eng?
Morago ga diura di le pedi, mo e ka nnang dibaketeria tsotlhe di ne tsa swa. Mme fa di tsenngwa mo lebokoseng, di bo di bewa mo lefelong leo le le nang le temperetšhara le bongola jo bo tshwanang le jwa mo tekong ya ntlha, bontsi jwa tsone di ne di ntse di tshela morago ga diura di le pedi. Ka ntlha yang? Go bonala moya o o phepa o bolaya megare. Ga go ise go itsiwe gore moya o o phepa o bolaya megare jang. Le fa go ntse jalo, babatlisisi ba re go na le digase dingwe tsa tlholego tse di nnang mo moyeng e bile ke “dibolayamegare tsa tlholego tse di bolayang megare e e tletseng mo loaping.”
Letsatsi le lone ke sebolayamegare sa tlholego. Buka ya Journal of Hospital Infection ya re “bontsi jwa megare e e mo moyeng ga e kgone go emelana le letsatsi.”
O ka lemoga seno jang? Gongwe o ka itumelela go tswela kwa ntle go sekae o bo o ema mo letsatsing o hema moya o o phepa. Go ka go solegela molemo.
^ ser. 8 Go na le maemo mangwe a a ka dirang gore go nne kotsi go tlogela difensetere di butswe. E ka nna ka ntlha ya diphefo, modumo, melao ya tsa batimamolelo le ka ntlha ya pabalesego.


c: text/html

text:
Polelo 27: Kgosi e e Bosula e Busa Egepeto
BANNA ba o ba bonang fano ba pateletsa batho go bereka. Bona monna yo o betsang mongwe wa babereki ka seme! Babereki bano ke ba lelapa la ga Jakobe, mme ba bidiwa Baiseraele. Mme banna ba ba ba pateletsang go bereka ke Baegepeto. Baiseraele jaanong ke batlhanka ba Baegepeto. Seno se diregile jang? Lelapa le legolo la ga Jakobe le ne la tshela ka kagiso mo Egepeto ka dingwaga di le dintsi. Josefa, yo e neng e le monna wa botlhokwa mo Egepeto yo o tlhatlhamang Faro, o ne a ba tlhokomela. Le fa go ntse jalo, Josefa o ne a swa. Mme Faro yo mosha, yo o neng a sa rate Baiseraele, o ne a nna kgosi mo Egepeto.
Ka jalo, Faro yono yo o bosula o ne a dira Baiseraele batlhanka. Mme o ne a tlhoma banna ba ba peloemaswe le ba ba setlhogo gore ba ba okamele. Ba ne ba pateletsa Baiseraele go bereka ka natla ba agela Faro metse. Mme gone, palo ya Baiseraele e ne ya nna ya oketsega. Morago ga lobakanyana, Baegepeto ba ne ba boifa gore Baiseraele ba tla nna bantsi thata e bile ba tla nonofa thata.
A o itse gore Faro o ne a dira eng? O ne a bua le basadi ba ba neng ba belegisa basadi ba Baiseraele a re: ‘Lo bolaye ngwana mongwe le mongwe wa mosimane yo o tsholwang.’ Mme gone basadi bao ba ne ba le molemo, ka ja Jaanong, Faro o ne a laela batho botlhe ba gagwe jaana: ‘Tsayang bana ba basimane ba Baiseraele mme lo ba bolaye. Lo tlogele fela bana ba basetsana.’ A eno e ne e se taelo e e setlhogo? A re bone kafa ngwana mongwe wa mosimane a neng a falola ka gone.lo ga ba a ka ba bolaya bana bao.
Jaanong, Faro o ne a laela batho botlhe ba gagwe jaana: ‘Tsayang bana ba basimane ba Baiseraele mme lo ba bolaye. Lo tlogele fela bana ba basetsana.’ A eno e ne e se taelo e e setlhogo? A re bone kafa ngwana mongwe wa mosimane a neng a falola ka gone.
Dipotso
- Mo setshwantshong seno, monna yo o tshwereng seme ke mang, mme o itaya mang?
- Fa Josefa a sena go swa, go ne ga direga eng ka Baiseraele?
- Ke eng fa Baegepeto ba ne ba simolola go boifa Baiseraele?
- Faro o ne a naya basadi ba ba neng ba belegisa basadi ba Baiseraele taelo efe?
Dipotso tse di oketsegileng
- Bala Ekesodo 1:6-22.
Ke ka tsela efe Jehofa a neng a simolola go diragatsa tsholofetso ya gagwe mo go Aborahame? (Ekes. 1:7; Gen. 12:2; Dit. 7:17)
Babelegisi ba Bahebera ba ne ba bontsha jang gore ba tlotla boitshepo jwa botshelo? (Ekes. 1:17; Gen. 9:6)
Babelegisi bano ba ne ba segofadiwa jang ka ntlha ya go ikanyega ga bone mo go Jehofa? (Ekes. 1:20, 21; Dia. 19:17)
Satane o ne a leka jang go dira gore boikaelelo jwa ga Jehofa bo senyege malebana le losika lo lo solofeditsweng lwa ga Aborahame? (Ekes. 1:22; Math. 2:16)

robotstxt: allowed

filter: keep


text:
KOKOANO YA SEMMUSO YA YUNIBESITI
Ka ga rona
Kokoano ya Semmuso ya Yunibesiti e tsenelwa ke mongwe le mongwe yo o nang le dikirii kgotsa dipoloma go tswa kwa YBB kgotsa ditheo tse di neng di le teng pele ga yone, mmogo le ke maloko otlhe a ga jaanong a e leng badiri ba leruri ba Yunibesiti. Ke setlamo sa semolao sa YBB, mo go rayang gore molao wa Yunibesiti o se tsaya e le karolo ya thulaganyo ya semmuso ya bolaodi. Boikaelelo jwa Kokoano ya Semmuso ya Yunibesiti ke go ela tlhoko gore dilo di tsamaya sentle mo YBB ka go sireletsa leina la yone, ditlwaelo tsa yone le dilo tse e kgatlhegelang go di dira, le go letlanya Yunibesiti le maloko a yone. Kokoano ya Semmuso ya Yunibesiti e emelwa ke Lekgotla la Yunibesiti, le le laolang YBB, mme gape e dirisana gaufi thata le mafapha a mangwe a a jaaka Mokgatlho wa Baithuti ba Maloba o o rotloetsang tirisanommogo fa gare ga Yunibesiti le baithuti ba maloba.
Tsweetswee tobeta fano go buisa karolo e e reng Molao wa YBB o o buang ka Kokoano ya Semmuso ya Yunibesiti (leba ditsebe 25 – 27).


text:
TORA YA TEBELO (MAKASINE O O ITHUTIWANG) FEBRUARY 2015
Makasine ono o na le ditlhogo tsa thuto tsa kgwedi ya Moranang 6 go ya go Motsheganong 3, 2015.
Etsa Sekao sa ga Jesu sa go Nna Boikokobetso le sa Bopelonomi
1 Petere 2:
Etsa Sekao sa ga Jesu sa go Nna le Temogo le sa Bopelokgale
Baebele e re thusa go itse botho jwa ga Jesu. Ela tlhoko kafa re ka latelang ka gone dikgato tsa gagwe gaufiufi ka go etsa bopelokgale le temogo ya gagwe.
Go Baakanyetsa Ditšhaba “Thuto ya ga Jehofa”
Bakeresete ba ne ba atlega jang mo tirong ya go rera? Ba ka tswa ba thusitswe ke eng go rera mo lekgolong la ntlha la dingwaga go na le ka dinako tse dingwe?
Jehofa o Kaela Tiro ya go Ruta e e Dirwang mo Lefatsheng Lotlhe
Bosheng jaana go ile ga direga eng se se ileng sa thusa batlhanka ba ga Jehofa gore ba rere dikgang tse di molemo mo lefatsheng lotlhe?
Japane e Newa Mpho E e Sa e Lebelelang
Buka e ntšha ya setlhogo sa “The Bible
Nna o Tlhagafaletse Bodiredi Jwa Gago
Re a itse gore go rera dikgang tse di molemo ke tiro e e botlhokwa thata e re ka e dirang gompieno. Re ka nna re tlhagafetse jang mo bodireding?


text:
A Tota Madimona a Teng?
Karabo ya Baebele
Ee. Madimona ke “baengele ba ba neng ba leofa,” dibopiwa tsa moya tse di neng tsa tsuologela Modimo. (2 Petere 2:4) Moengele wa ntlha yo o neng a iphetola ledimona ke Satane Diabolo, yo Baebele e mmitsang “mmusi wa madimona.”—Mathaio 12:24, 26.
Botsuolodi jwa motlha wa ga Noa
Baebele e tlhalosa ka botsuolodi jo bo neng jwa dirwa ke baengele pele ga Morwalela wa motlha wa ga Noa: “Bomorwa Modimo wa boammaaruri ba simolola go bona bomorwadia batho, gore ba ne ba le bantle; mme ba itseela basadi, e leng, botlhe ba ba neng ba ba tlhopha.” (Genesise 6:2) Baengele bao ba ba boikepo kgotsa ba ba oleng ba ne “ba latlha lefelo la bone le le tshwanetseng la bonno” kwa legodimong ba bo ba fetola mebele ya bone gore e nne ya senama gore ba tlhakanele dikobo le basadi.—Jude 6.
Fa Morwalela o tla, baengele bao ba ne ba tlogela mebele ya bone ya senama mme ba boela kwa legodimong. Le fa go ntse jalo, Modimo o ne a ba leleka mo lelapeng la gagwe. Nngwe ya katlholo e Modimo a neng a atlhola madimona ka yone ke go dira gore a se tlhole a kgona go fetola mebele ya one gape go nna ya batho.—Baefeso 6:11, 12.


text:
BASHA BA BOTSA JAANA
A re Tshwanetse go Kgaogana?—Karolo 1
Ka dinako dingwe go molemo gore batho ba kgaogane. Akanya ka se se diragaletseng Jill. A re: “Kwa tshimologong ke ne ke kgatlhiwa ke gore mosimane yo ke neng ke ratana le ene o ne a nna a batla go itse gore ke kwa kae, ke dira eng le gore ke na le bomang. Mme go ile ga fitlha mo ke neng ke sa tlhole ke kgona go fetsa nako le ope o sele fa e se ene fela. Tota e bile o ne a fufega fa ke fetsa nako le ba lelapa la gaetsho—segolobogolo rre. Fa ke fedisa thatano ya rona, ke ne ka ikutlwa ke imologile tota!”
Sarah le ene o ne a diragalelwa ke se se tshwanang. O ne a simolola go lemoga gore lekawana le a neng a intsha le lone e bong John, o ne a rata go dirisa mafoko a tshotlo, a rata go direlwa dilo thata e bile a se na botho. Sarah a re: “Nako nngwe o ne a fitlha kwa gae a le thari ka diura di le tharo! O ne a feta mmè fela e kete ga a mmone a se na go mmulela kgoro mme a bo a re: ‘A re tsamaye. Re thari.’ Go na le gore a re, ‘Ke thari,’ a re, ‘Re thari.’ A ka bo a ile a kopa maitshwarelo kgotsa a tlhalosa gore ke ka ntlha yang fa a le thari. Sa botlhokwa le go feta, a ka bo a ile a tlotla mmè!”
Gone ke boammaaruri gore tiragalo e le nngwe kgotsa mokgwa o le mongwe o o swabisang ga o reye gore kamano ya lona e tshwanetse go fela. (Pesalema 130:3) Mme fa Sarah a lemoga gore go tlhoka maitseo ga ga John e ne e le botho jwa gagwe, e se sengwe se se diregileng gangwe fela, o ne a swetsa ka gore a fedise thatano ya bone.
Go tweng fa e le gore le wena fela jaaka Jill le Sarah, o swetsa ka gore motho yo o intshang le ene a ka se nne molekane yo o go siametseng wa lenyalo? Fa go le jalo, o se ka wa itlhokomolosa maikutlo a gago! Le fa go se motlhofo go fedisa thatano ya lona, go ka nna botoka go dira jalo. Diane 22:3 ya re: “Yo o botlhale ke yo o boneng masetlapelo a bo a iphitlha.”
Ke boammaaruri gore go kgaogana go ka nna ga se ka ga nna motlhofo. Mme gone lenyalo ke kgolagano ya leruri. Go botoka go utlwa botlhoko jwa nakwana gone jaanong ka ntlha ya go fedisa thatano ya lona go na le go utlwa botlhoko botshelo jwa gago jotlhe ka gonne o sa tlhopha molekane wa lenyalo sentle!


text:
Polelo 69: Mosetsanyana o Thusa Monna yo o Tlotlegang
A O ITSE gore mosetsanyana yono a reng? O bolelela mosadi yono ka ga moporofeti wa ga Jehofa e bong Elisha, le ka ditiro tse di molemo tse Jehofa a mo thusang go di dira. Mosadi yono ga a itse sepe ka ga Jehofa ka gonne ga se Moiseraele. Jaanong, a re bone gore go tlile jang gore mosetsanyana yono a bo a le mo ntlong ya mosadi yono.
Mosadi yono ke Mosiria. Monna wa gagwe ke Naamane, molaodi wa masole a Siria. Basiria ba thopile mosetsanyana yono wa Moiseraele mme ba mo isitse kwa mosading wa ga Naamane gore a nne lelata la gagwe.
Naamane o na le bolwetse jo bo maswe jo bo bidiwang lepero. Bolwetse jono bo ka dira gore dinama tsa motho di ngathoge. Ka jalo, mosetsanyana o raya mosadi wa ga Naamane a re: ‘E kete mong wa me a ka ya kwa moporofeting wa ga Jehofa kwa Iseraele. O tla mo fodisa lepero la gagwe.’ Moragonyana Naamane o bolelelwa dikgang tseno.
E re ka Naamane a eletsa thata go fola; o swetsa ka gore a ye kwa Iseraele. Fa a goroga koo, o ya kwa ntlong ya ga Elisha. Elisha o laela motlhanka wa gagwe gore a reye Naamane a ye go tlhapa makgetlo a le supa kwa Nokeng ya Joredane. Seno se galefisa Naamane fela thata, mme a re: ‘Dinoka tsa gaetsho di botoka go gaisa noka le fa e ka nna epe fela mo Iseraele!’ Fa Naamane a sena go bua jalo, o a tsamaya.
Mme mongwe wa batlhanka ba gagwe o mo raya a re: ‘Mong wa me, fa Elisha a ne a go laetse go dira sengwe se se thata o ne o tla se dira. Jaanong ke eng fa o sa ye go tlhapa jaaka a buile?’ Naamane o reetsa motlhanka wa gagwe a bo a ya go tsena ga supa mo Nokeng ya Joredane. Fa a dira jalo letlalo la gagwe le a siama le bo le ntšhafala!
Naamane o itumetse fela thata. O boela kwa go Elisha a bo a mo raya a re: ‘Ruri ke a itse jaanong gore Modimo wa Iseraele ke ene Modimo wa boammaaruri a le nosi mo lefatsheng lotlhe. Ka jalo, tsweetswee tsaya mpho ke e.’ Le fa go ntse jalo, Elisha o araba jaana: ‘Nnyaa ga nkitla ke e tsaya.’ Elisha o a itse gore go tla bo go le phoso go tsaya mpho eo ka gonne Jehofa ke ene a fodisitseng Naamane. Mme gone, motlhanka wa ga Elisha e bong Gehasi o ipatlela mpho eno.
Ka jalo Gehasi o dira jaana. Fa Naamane a sena go tsamaya, Gehasi o a taboga gore a mo tshware mo tseleng. Gehasi o mo raya a re: ‘Elisha o nthomile gore ke go bolelele gore o kopa dimpho dingwe tsa gago gore a di neye ditsala tse di sa tswang go goroga.’ Tota seno ke maaka. Mme Naamane ene ga a itse gore seno ke maaka; ka jalo o naya Gehasi dimpho dingwe.
Fa Gehasi a goroga kwa gae, Elisha o setse a itse se a se dirileng. Jehofa o mmoleletse. Ka jalo, o mo raya a re: ‘E re ka o dirile selo seno se se bosula, lepero la ga Naamane le tla tla mo go wena.’ Mme o tshwarwa ke lepero ka yone nako eo!
Re ka ithuta eng mo kgannyeng eno yotlhe? Sa ntlha, gore re tshwanetse go tshwana le mosetsanyana yole mme re bue ka Jehofa. Seo se ka felela ka dilo tse di molemo tota. Sa bobedi, ga re a tshwanela go ikgogomosa jaaka Naamane a ile a dira la ntlha, go na le moo re tshwanetse go ikobela batlhanka ba ga Jehofa. Mme sa boraro, ga re a tshwanela go bua maaka jaaka Gehasi. Ruri re ithuta dilo di le dintsi ka go bala Baebele!
Dipotso
- Mosetsanyana yo o mo setshwantshong seno o bolelela mmè yono ka eng?
- Mmè yo o mo setshwantshong seno ke mang, mme mosetsanyana yono o dira eng mo ntlong ya gagwe?
- Elisha o laela motlhanka wa gagwe gore a reye Naamane a reng, mme ke eng fa Naamane a galefa?
- Go diragalang fa Naamane a reetsa batlhanka ba gagwe?
- Ke eng fa Elisha a gana mpho ya ga Naamane, mme Gehasi o dira eng?
- Go direga eng ka Gehasi, mme re ka ithuta eng mo go seno?
Dipotso tse di oketsegileng
- Bala 2 Dikgosi 5:1-27.
Sekao sa mosetsanyana wa Moiseraele se ka kgothatsa basha jang gompieno? (2 Dikg. 5:3; Pes. 8:2; 148:12, 13)
Ke eng fa re tshwanetse go nna re gakologetswe sekao sa ga Naamane fa re newa kgakololo e e tswang mo Dikwalong? (2 Dikg. 5:15; Baheb. 12:5, 6; Jak. 4:6)
Re ka ithuta eng fa re bapisa sekao sa ga Elisha le sa ga Gehasi? (2 Dikg. 5:9, 10, 14-16, 20; Math. 10:8; Dit. 5:1-5; 2 Bakor. 2:17)


text:
OFISI YA MOPORESIDENTE
Palo 1521. 4 Diphalane 1995
Palo 58 wa 1995. MOLAO WA BOTHATI JWA BORUTEGI JWA AFORIKA
BORWA, 1995
Go itsisiwe fano fa Moporesidente a dumetse Molao o o latelang o
o phasaladiwang fano mo tshedimosetsong ya kakaretso :-
MOLAO
Go tlamela tlhabololo le tiragatso ya Letlhomeso la Borutegi jwa
Bosetšhaba le go tlhoma ka maikaelelo ano Bothati jwa Borutegi jwa Aforika
Borwa, le go dira tlamelo ya merero e e amanang le bona.
(Lokwalo la Seesimane le saennwe ke Moporesidente) (le le
dumetsweng ka 28 Lwetse 1997).
LE LE GOELEDITSWENG ke Palamente ya
Ripaboliki ya Aforika Borwa ka tsela e e latelang:-
Dithanolo
- Mo Molaong o, kwa ntle ga gore bokao bo supiwe ka mokgwa o mongwe -
- "Bothati" bo kaya Bothati jwa Borutegi jwa Aforika Borwa bo bo
tlhomilweng ka karolo 3; (viii)
- "setlamo" go theiwa setlamo kgotsa close corporation e e
kwadisitsweng go ya ka molao mongwe le mongwe, e e tlhagisetsang badiri ba
yona kgotsa badirisi ba yona thuto kgotsa katiso; (v)
- " Mokaedikakaretso" go kaiwa Mokaedikakaretso wa Thuto; (i)
- "Tona" go kaiwa Tona ya Thuto, ka maikaelelo a karolo 4(2),
4(3), 4(4), 4(5), 4(6), 5(1) (c), 11, 13(2), 14 le 15(2), Tona ya Thuto ka
kgolagano le Tona ya Bodiri; (vi)
- "Letlhomeso la Borutegi jwa Bosetšhaba" go kaiwa Letlhomeso
la Bosetšhaba la Borutegi, le le amogetsweng ke Tona go kwadisa maemo le
Borutegi jwa bosetšhaba; (vii)
- "porofesene e e rulagantsweng ya borutisi" go kaiwa mokgatlho
kgotsa unione e e leng tokololo ya Khansele ya Dikamano tsa Badiri ba
Thuto e e tlhomilweng go ya ka Molao wa Kamano ya Badiri ba Thuto, 1993
(Molao Palo 146 wa 1993, mme o amogelwa ke Tona tebagano le lebaka le la
Molao; (ii)
- "kaelo" e kaya kaelo ya molawana; (x)
- "borutegi" go kaiwa kamogelo ya semmuso ya diphitlhelelo ya
palo e e tlhokegang ya metseletsele ya dikeretiti le ditlhokego tse dingwe
mo maemong a a rileng a Letlhomeso la Bosetšhaba la Thuto go ya ka
tlhomamiso ya mekgatlho e e maleba e e kwadiseditsweng lebaka le ke
Bothati jwa Borutegi jwa Aforika Borwa; (iv)
- "kwadisitse" go kaiwa kwadiso go ya ka Letlhomeso la Borutegi
jwa Bosetšhaba; (iii)
- "maemo" go kaiwa dipegelo tse di kwadisitsweng tsa dipholo tse
di eletswang tsa thuto le katiso le mabaka a tekanyetso a a amanang le
tsona.
Maikaelelo a Letlhomeso la Borutegi jwa Bosetšhaba
- Maikaelelo a Letlhomeso la Borutegi jwa Bosetšhaba ke –
- go baka letlhomeso la bosetšhaba le le kopaneng la diphitlhelelo tsa go
ithuta;
- go kgonagatsa phitlhelelo, tswelelopele le kgatelopele mo thutong,
katiso le ditsela tsa borutegi;
- tlhatlosa boleng ba thuto le katiso;
- go itlhaganedisa paakanyo ya kgethololo e e sa siamang ya paka e e
fetileng mo thutong, katisong le mo ditshonong tsa ditiro; mme ka go dira
jalo;
- go tshwaelwe mo tlhabololong e e tletseng ya moithuti mongwe le mongwe
le tlhabololo ya loago le ikonomi ya setšhaba ka bophara.
Tlhomo ya Bothati jwa Borutegi jwa Aforika Borwa
- Go tlhomiwa fano motho molaong yo o bidiwang Bothati jwa Borutegi jwa
Aforika Borwa.
Molaotheo wa Bothati
- (1) Bothati bo tla bopiwa ke Modulasetulo yo a tla thapiwang go ya ka
karolo potlana (2), ditokololo tsa go nna jalo di tla thapiwa go ya ka
karolopotlana (3) le (4), le motlhankedimotsamaisi yo a tla thapiwang go ya
ka karolopotlana (7).
(2) Tona o tla thapa motho wa maitemogelo le setswerere mo mererong e e
amang ditiro tsa bothati, go nna Modulasetulo wa Bothati.
(3) Tona o tla thapa batho ba ba latelang jaaka ditokololo tsa bothati, ka
mokgwa o o tlametsweng mo karolongpotlana (4) –
(4) Mo mabakeng a go batla tlhagiso jaaka go akanngwa mo karolongpotlana (3),
Tona o tla dira pego mo Kaseteng ya maikaelelo a gagwe a go tlhoma ditokololo
tsa Bothati, mme o tla kopa mongwe le mongwe kgotsa mokgatlho mo makaleng a a
umakilweng mo karolopotlaneng ya (3) go tlhagisa maina a batho bao go ya ka
maitemogelo a bona le botswerere mo mererong e e amanang le tiro ya bothati,
ba ba ka nnang bontlhopheng ba ba siameng ba ba ka diriwang ditokololo tsa
Bothati, mme mo tlhagisong ya maina a bontlhopheng go tla elwa tlhoko motheo
wa kemelo.
- tokololo e le nngwe e e supilweng ke Mokaedikakaretso;
- tokololo e le nngwe e e supilweng ke ditlhogo tsa mafapha a thuto a
porofense;
- tokololo e le nngwe e e supilweng ke Mokaedikakaretso: Bodiri;
- tokololo e le nngwe e e supilweng ke Boto ya Katiso ya Bosetšhaba;
- ditokololo tse pedi tse di supilweng ke mekgatlho ya bosetšhaba e e
emelang bodiri jo bo rulaganeng;
- ditokololo tse pedi tse di supilweng ke mekgatlho ya bosetšhaba e e
emelang kgwebo e e rulaganeng;
- tokololo e le nngwe e e supilweng ke Komiti ya Bagokgo ba Diyunibesiti e
e tlhomilweng ka karolo 6 ya Molao wa Diyunibesiti, 1955 (Molao Palo 61 wa
1955);
- tokololo e le nngwe e e supilweng ke Komiti ya Bagokgo ba di Thekenikone
e e tlhomilweng ka karolo 2 ya Molao wa dithekenikone, 1993 (Molao Palo
125 wa 1993);
- tokololo e le nngwe e e supilweng ke mokgatlho wa bosetšhaba o o
emelang bareketoro ba dikholeji le go amogelelwa lebaka le ke Tona;
- tokololo e le nngwe e e supilweng ke mokgatlho wa bosetšhaba e e
emelang bareketoro ba dikholeji ba bothekeniki le go amogelelewa lebaka le
ke Tona;
- tokololo e le nngwe e e supilweng ke mekgatlho ya bosetšhaba e e
emelang dikholeji kwa ntle ga tsa borutisi le tsa bothekeniki le go
amogelelwa lebaka le ke Tona;
- tokololo e le nngwe e e supilweng ke mekgatlho ya bosetšhaba e e
emelang thuto ya motheo ya bagodi le lekala la katiso le go amogelelwa
lebaka le ke Tona;
- tokololo e le nngwe e e supilweng ke mekgatlho ya bosetšhaba e e
emelang lekala la tlhabololo ya go sale gale ya ngwana le go amogelelwa
lebaka le ke Tona;
- ditokololo tse pedi tse di supilweng ke porofesene e e rulaganeng ya
borutisi;
- ditokololo tse pedi tse di supilweng ke mekgatlho ya bosetšhaba e e
emelang batlhatlheledi le bakatisi le go amogelelwa lebaka le ke Tona;
- tokololo e le nngwe e e supilweng ke mekgatlho ya bosetšhaba e e
emelang lekala la thuto e e kgethegileng le go amogelelwa lebaka le ke
Tona;
- ditokololo tse di sa feteng thataro tse di tlhomilweng ke Tona go ya ka
thato ya gagwe;
- ditokololo tse di sa feteng di le pedi tse di tseeleditsweng ke Bothati
go ya ka thato ya yona le go atlanegisiwa mo Toneng gore di thapiwe.
(5) Mo mabakeng a tlhagiso a a akanngwang mo temaneng (n) ya karolopotlana
(3) mokgatlho mongwe le mongwe kgotsa unione o tla dira tlhagiso e e sa feteng
e le nngwe.
(6) Tokololo ya Bothati kwa ntle ga Motlhankedimotsamaisi, e tla nna mo
ofising mo pakeng e e sa feteng dingwaga di le tharo, jaaka Tona a tla
tlhomamisa mo nakong ya tlhomo ya yona, mme tokololo e ka nne ya tlhomiwa gape
mo pakeng ya go ya pele ya ofisi fa nako ya yona ya ofisi e fela.
(7) E tla re fa Tona a tlatsa phatlhatiro nngwe le nngwe, a ise tlhogong
ditlamelo tsa karolopotlana (3).
(8) Ditokololo tse di akanngwang mo karolopotlaneng (2) le (3) di tla
tlhoma motho yo a nang le bokgoni ka kamogelo ya Tona go nna
motlhankedimotsamaisi mo mabakeng a tiro a a tla tlhomamisiwang ke Bothati ka
kamogelo ya Tona le tumalelano ya yona le Tona ya Matlotlo.
Ditiro tsa Bothati
- (1) Go ya ka ditshiamelo tsa karolopotlana (2) Bothati bo tla –
- (i) okamela tlhabololo ya Letlhomeso la Borutegi jwa Bosetšhaba
(ii) go dira le go phasalatsa maikemisetso le mabaka a -
- kwadiso ya mekgatlho e e ikarabelang mo tlhomong ya maemo a thuto le
katiso kgotsa borutegi;
-
kamogelo ya mekgatlho e e ikarabelang mo tlhokomelong le
mo thunong ya dipholo go ya ka maemo a go nna jalo a borutegi;
-
go okamela tiragatso ya Letlhomeso la Borutegi jwa
Bosetšhaba, go akaretswa -
- kwadiso le kamogelo ya mekgatlho e e umakilweng mo temaneng (a) le
kabelo ya yona ya ditiro;
- kwadiso ya maemo le Borutegi jwa bosetšhaba;
- dikgato tsa go netefatsa tiragatso ya ditshiamelo tsa kamogelo; le
- dikgato tsa go babalela gore maemo a borutegi bo bo kwadisitsweng a
tshwantshanngwa le a boditšhabatšhaba;
(2) Bothati bo tla tsweletsa maikaelelo a Letlhomeso la Borutegi jwa
Bosetšhaba jaaka go tlhagisitswe mo karolong 2 le go dira ditiro tsa Bothati
jaaka go tlhagisiwa mo karolongpotlana (1) -
-
go gakolola Tona ka merero e e amang kwadiso ya maemo le
borutegi; le
-
go rwala maikarabelo a taolo ya matlole a Bothati.
- Morago ga tirisano le mafapha a mmuso, mekgatlho ya molao, ditlamo,
mekgatlho le ditheo tse di ikarabelang mo thutong, katiso le go aba
disetifikeiti tsa maemo go ya ka Letlhomeso la Borutegi jwa Bosetšhaba.
- Go lebilwe bokgoni jwa Palamente le dikokoanotheo molao tsa diporofensi,
go ya ka karolo 126 ya Molaotheo, le tshiamelo le maatla a ditiro tsa
mekgatlho ya taolo ya yunibesiti kgotsa diyunibesiti le thekenikone kgotsa
dithekenikone jaaka go diriwa tlamelo mo Molaong wa Palamente.
Ditiro tsa Motlhankedimotsamaisi
- (1) Motlhankedimotsamaisi o tla –
(2) Motlhankedimotsamaisi o tla thusiwa mo tirong ya gagwe go ya ka
karolopotlana (1) ke batlhankedi le badiri ba Bothati go ya ka ditlhokego tsa
gagwe mo lebakeng le.
- rwala maikarabelo a Bothati le go dira ditiro tsa bona go ya ka Molao;
- okamela batlhankedi le bathapiwa ba Bothati; le
- go nna motlhankedi yo a nang le maikarabelo a Bothati mo mading a a
amogelwang, dituelo tse di diriwang le dithoto tse di sutang tse di
rekilweng ke bothati.
Maatla a Bothati
-
(1)
- Bothati bo ka nne ba tlhoma dikomiti le go thapa batho mo dikomiting ba
e seng ditokololo tsa Bothati.
- Bothati bo tla tlhoma Modulasetulo wa komiti nngwe le nngwe.
- Bothati bo ka nne ba phatlhalatsa kgotsa ba rulaganya komiti seshwa.
- Bothati bo ka nne ba fetisetsa maatla a bona, go sa akaretswe maatla a a
umakilweng mo karolong e, go komiti nngwe le nngwe ya bona, fela bo ka se
tseelwe maatla a a fitisitsweng, e bile bo ka nne ba gogela morago phetiso
ya go nna jalo.
- Bothati bo ka nne ba mametlelela kgotsa ba beela thoko tshwetso nngwe le
nngwe ya komiti ya go nna jalo.
( 2) Bothati bo ka nne ba rarabolola diphapang tse di amanang
le tiro ya bona tse di umakilweng mo karolong 5.
(3) Bothati bo ka nne ba reka le go fedisa dithoto.
(4) Bothati bo ka dira gore go diriwe dipatlisiso tse bo di tsayang di
amana le tiro ya go dira ditiro tsa bona.
(5) Bothati bo ka dira tiro e nngwe bo e ka bo fiwang ke Tona e e amanang
le Letlhomeso la Borutegi jwa Bosetšhaba.
Dikopano tsa Bothati le dikomiti
- (1) Dikopano tsa Bothati kgotsa tsa Komiti di tla tshwarwa mo dinakong le
mo mafelong a a ka nneng a tlhagisiwa ke Modulasetulo wa Bothati kgotsa
Komiti.
(2) Tsamaiso ya Bothati kgotsa ya komiti e ka se kgoreletswe ke lebaka la
phatlhatiro e e bulegileng mo Bothating kgotsa mo Komiting.
(3) Fa Modulasetulo wa Bothati kgotsa komiti a se teng mo kopanong nngwe le
nngwe ya Bothati kgotsa komiti, jaaka go ka diragala, ditokololo tse di leng
teng di tla tlhopha gareng ga tsona motho go etelelapele kopano.
(4) Bothati bo ka nne ba tlhagisa ditaolo tse di amanang le tsamaiso mo
dikopanong tsa bona kgotsa mo dikopanong tsa dikomiti go akaretswa le khoramo
ya dikopano tsa go nna jalo.
Go tswa mo ofising ga ditokololo tsa Bothati
-
Modulasetulo kgotsa tokololo nngwe le nngwe ya Bothati bo bo
umakilweng mo karolong 4(3) o tla tlogela ofisi fa –
- thoto ya gagwe e jewa kgotsa a tsena mo tumalelanong le banei molato ba
gagwe;
- tshwerwe jaaka motho yo a sa itekanelang mo tlhaloganyong go ya ka molao
mongwe le mongwe;
- a se teng mo dikopanong tse di latelaneng di le tharo tsa Bothati kwa
ntle ga llifi e a e filweng ke Bothati;
- a leboga tiro ka go dira kitsiso ka go kwalela Tona; kgotsa
- a bonwa molato wa tlolo molao mo pakeng ya gagwe ya ofisi le go romelwa
kwa kgolelegelong kwa ntle ga tshiamelo ya faene.
Matlole a Bothati
-
(1) Matlole a bothati a tla diriwa ke –
(2) Bothati bo tla dirisa matlole a bona go duela ditshenyegelo tse di amanang
le go dira tiro ya bona.
- madi a a rebotsweng ke Palamente gore Bothati bo fitlhelele maikaelelo a
bona;
- madi a a amogetsweng ke bothati go ya ka melawana e e dirilweng go ya ka
karolo 14;
- madi a a bonweng ka mokgwa wa dikadimo tse di dirilweng ke Bothati ka
tetla ya Tona le tumalelano le Tona ya Matlotlo;
- Dikabelo, dikatso kgotsa seabe se se amogetsweng ke Bothati; le
- Merokotso ya dipeeletso.
- (3)
- (a) E tla re mo ngwageng mongwe le mongwe wa matlotlo go ya ka
tlhomamiso ya Tona komiti e tlhagise pegelo ya diphopoletso tsa lotseno le
ditshenyegelo tsa ngwaga o o latelang go Tona go fetisiwa.
(b) Madi a a akanngwang mo karolopotlaneng (1)(a) a tla
dirisiwa ke Bothati go ya ka kamogelo ya pegelo e e umakilweng mo temaneng
(a), mme tshalelo nngwe le nngwe e e sa solofelwang e tla fetisetswa jaaka
keretiti mo ngwageng o o latelang wa matlotlo.
(4) Go ya ka ditshiamelo tsa karolopotlana (3)(b)
Bothati bo ka nne ba beeletsa karolo nngwe le nngwe ya matlole ka mokgwa o o
tla amogelwang ke Tona ka tumalelano le Tona ya matlotlo.
(5) Bothati bo ka nne ba duedisa kgotsa ba tlhokomologa dituelo –
- mo thebolong ya kwadiso nngwe le nngwe kgotsa kamogelo; le
- tirelo nngwe le nngwe e e tlhagisiwang ke Bothati.
Batlhankedi le badiri ba Bothati
-
Go ya ka mabaka a tiro a a tlhomamisitsweng ke Bothati ka
kamogelo ya Tona le tumalelano ya Tona ya Matlotlo, Bothati bo ka nne ba
thapa batlhankedi ba go nna jalo le badiri go ya ka ditlhokego tsa bona go
dira ditiro go ya ka molao.
Ditetlo le tuelo ya ditokololo tsa Bothati le dikomiti
- Modulasetulo le tokololo nngwe le nngwe ya Bothati le motho mongwe le
mongwe yo a thapilweng go nna tokololo ya komiti go ya ka karolo 7(1) yo a
seng mo tirong ya leruri ya mmuso o tla duelwa ke Bothati tebagano le tiro e
e dirilweng ke ene malebana le merero ya Bothati kgotsa komiti -
- dituelo tsa mosepele, ketleetso le ditetlo tse dingwe; mme
- Modulasetulo wa Bothati le ene o tla bona dituelo tsa tlaleletso jaaka
go ka tlhomamisa Tona ka tumalelano le Tona ya Matlotlo.
Thuno le pegelo ya ngwaga
- (1) Dibuka tsa diakhaonte le dipegelo tsa matlotlo tsa Bothati di tla
runiwa mo bokhutlong jwa ngwaga mongwe le mongwe wa matlotlo ke
Morunikakaretso.
(2) E tla re pele ga dikgwedi di le thataro morago ga bokhutlo jwa ngwaga
mongwe le mongwe wa matlotlo Bothati bo neele Tona pegelo ka mokgwa o o tla
tlhomamisiwang ke Tona, ya ditiro tsa yona mo tsamaong ya ngwaga wa matlotlo
go akaretswa balance sheet e e runilweng le pegelo ya lotseno le tshenyegelo.
(3) Tona o tla tlhagisa dikhopi tsa pegelo go akaretswa le balance sheet le
pegelo ya lotseno le tshenyegelo e e umakilweng mo karolongpotlana (2) kwa
Palamenteng mo sebakeng sa malatsi a le 14 morago ga kamogelo ya yona fa
Palamente e le mo kopanong ya tlwaelo, mme fa Palamente e se mo kopanong, e
tla nna mo malatsing a le 14 morago ga tshimologo ya kopano ya yona ya tlwaelo
e e latelang.
Melao
- Ka kamogelo ya Tona, Bothati bo ka nne ba dira melao e e amanang le –
- morero mongwe le mongwe o go yang ka Molao o o tlhokegang kgotsa o
letliwang go beiwa;
- Madi a a duelwang Bothati tebagano le merero e e umakilweng mo karolong
10(5)(a) le (b); le
- Morero mongwe le mongwe o taolo ya ona e tlhokegang kgotsa o o
tshwanetseng wa diragadiwa mo tlamelong ya molao o.
Ditshiamelo tsa kgabaganyo tse di amanang le mekgatlho e e
leng teng
- (1) Mokgatlho mongwe le mongwe o o tlhomilweng ke molao o o dirang ditiro
tse di tshwanang le tsa Bothati jaaka go tlhagisiwa mo karolong 5 o tla
tswelelapele go dira ditiro tsa go nna jalo go fitlha mokgatlho oo o
fedisiwa kgotsa ditiro tsa ona di fetolwa ka molao.
(2) Ga go mokgatlho o o akantsweng mo karolongpotlana (1) o o tla fedisiwang e
bile ga go ditiro tsa mokgatlho wa go nna jalo tse di tla fetolwang go fitlha
Bothati le Mokgatlho di sekaseka ka bobedi bokao ba phediso ya go nna jalo
kgotsa phetolo le tiragatso ya Letlhomeso la Borutegi jwa Bosetšhaba le go
dira dikatlanegiso kwa go Tona.
(3) Karolo e ga e ne e dira mo mokgatlhong mongwe le mongwe o o tlhomilweng
ka molao wa poraefete wa yunibesiti.
Setlhogo khutswe
- Molao o, o tla bidiwa Molao wa Bothati jwa Borutegi jwa Aforika Borwa,
1995.
Print friendly version


text:
Polelo 36: Namane ya Gouta
IJA! Jaanong batho ba dirang? Ba rapela namane! Goreng ba dira jalo?
Fa Moshe a diega kwa godimo ga thaba, batho ba re: ‘Ga re itse gore Moshe o diragaletswe ke eng. Jaanong a re itireleng modimo o o tla re etelelang pele go re ntsha mo lefatsheng leno.’
Mogolowe Moshe e bong Arone a re: ‘Go siame. Rolang manyena a lona a gauta, mme lo a tlise kwano.’ Fa batho ba a rola, Arone o gakolosa manyena ao a bo a dira namane ya gauta ka one. Mme batho ba re: ‘Yono ke Modimo wa rona, yo o re ntshitseng kwa Egepeto!’ Go tswa foo, Baiseraele ba dira mokete o mogolo, mme ba obamela namane ya gauta.
Fa Jehofa a bona seno, o galefa fela thata. Ka jalo, o raya Moshe a re: ‘Itlhaganele, o fologe. Batho ba dira bosula jo bogolo. Ba lebetse melao ya me mme ba obamela namane ya gauta.’
Moshe o itlhaganelela kwa tlase ga thaba. Mme fa a atamela, seno ke se a se bonang. Batho ba a opela e bile ba a bina ba ntse ba dikologa namane ya gauta! Moshe o galefile thata mo a latlhelang maje a mabedi a a sephaphathi fa fatshe a go kwadilweng melao mo go one, mme a a thubega a bo a nna dikarolwana tse dintsintsi. Go tswa foo, o tsaya namane ya gauta a bo a e gakolosa. Mme o a e sila gore e sale e le bupi.
Batho ba dirile selo se se bosula tota. Ka jalo, Moshe o bolelela banna bangwe gore ba tseye ditšhaka tsa bone. A bo a re: ‘Batho ba ba bosula ba ba neng ba obamela namane ya gauta ba tshwanetse go swa.’ Mme banna bano ba bolaya batho ba le 3 000! A seno ga se re bontshe gore re tshwanetse go nna kelotlhoko gore re obamele Jehofa a le nosi fela, mme re se ka ra obamela medimo ya maaka?
Dipotso
- Mo setshwantshong seno, batho ba dira eng, mme ka ntlha yang?
- Ke eng fa Jehofa a galefile, mme Moshe o dira eng fa a bona se batho ba se dirang?
- Moshe o bolelela banna bangwe gore ba dire eng?
- Polelo eno e tshwanetse go re ruta eng?
Dipotso tse di oketsegileng
- Bala Ekesodo 32:1-35.
Pego eno e bontsha gore Jehofa o ikutlwa jang ka go kopanya bodumedi jwa maaka le jwa boammaaruri? (Ekes. 32:4-6, 10; 1 Bakor. 10:7, 11)
Ke eng se Bakeresete ba tshwanetseng go se ela tlhoko ka boitlosobodutu jo ba bo tlhophang, jaaka go opela le go bina? (Ekes. 32:18, 19; Baef. 5:15, 16; 1 Joh. 2:15-17)
Lotso lwa ga Lefi lo ne lwa tlhoma jang sekao se se molemo sa go emela tshiamo? (Ekes. 32:25-28; Pes. 18:25)


text:
The Tower of Babel (Genesis 11: 1-9)
Setswana (Tswana)
- Jaanong lefatshe lotlhe la tswelela le na le puo e le nngwe fela le mafoko a le mangwe fela.
- Mme ga diragala gore fa ba tsere loeto ba ela ntlheng ya botlhaba kgabagare ba bona lebala la mokgatšha mo lefatsheng la Shinare, mme ba nna mo go lone.
- Mme ba simolola go raana ba re: "Tlang! A re direng ditena mme re di beseng ka go di fisa." Ka jalo setena e ne e le leje la bone, mme bitumena e ne e le seretse sa bone.
- Jaanong ba re: "Tlang! A re ikageleng motse le tora e bogodimo jwa yone bo fitlhang kwa magodimong, mme a re itireleng leina le le tumileng, e se re kgotsa ra gasama mo godimo ga lefatshe lotlhe."
- Mme Jehofa a fologa go ya go bona motse le tora e bomorwa batho ba neng ba e agile.
- Morago ga moo Jehofa a re: "Bona! Ke setšhaba se le sengwe fela e bile botlhe ba na le puo e le nngwe fela, mme seno ke se ba simololang go se dira. Aitsane, jaanong ga go na sepe se ba ka tswang ba gopotse go se dira se ba ka se kang ba se fitlhelela.
- Tlang jaanong! A re fologeng mme re tlhaktlhakanyeng puo ya bone gore yo mongwe a se ka a reetsa puo ya yo mongwe."
- Ka jalo go tswa koo Jehofa a ba gasamisetsa mo godimo ga lefatshe lotlhe, mme kgabagare ba tlogela go aga motse.
- Ke gone ka moo leina la one le neng la bidiwa Babele, ka gonne Jehofa o ne a tlhakatlhakantse puo ya lefatshe lotlhe gone, e bile go tswa koo Jehofa o ne a ba gasamiseditse mo godimo ga lefatshe lotlhe.
From: Thanolo ya Lefatshe le Lesha ya Dikwalo Tse di Boitshepo
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kinyarwanda,
Kirundi,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Mpongwe,
Ndebele,
Ndonga,
Northern Sotho,
Nyakyusa,
Sango,
Sena,
Shona,
Soga,
Southern Sotho,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Zulu
Other Tower of Babel translations
By language |
By language family


text:
O Tshwanetse go Otlhaya Bana ba Gago Jang?
“Ke ne ke fela pelo fa ke ntse ke reeditse modumo wa koloi nngwe le nngwe e e fetang. Leno e ne e le lekgetlho la boraro Jordan a sa tle ka nako e a e beetsweng. ‘Ke ne ke ipotsa gore o kae.’ ‘A o tlhagetswe ke bothata bongwe? A gone o a itse gore re tshwenyegile?’ Ka nako ya fa a goroga, ke ne ke setse ke tuka malakabe.”—GEORGE.
“Fa ke utlwa morwadiake a goa, ke ne ka tshoga fela thata. Fa ke mo leba ke ne ka fitlhela a beile matsogo mo tlhogong mme a lela. Kgaitsadie yo o nang le dingwaga di le nnè o ne a mo iteile.”—NICOLE.
Morwadiarona yo o nang le dingwaga di le thataro e bong Natalie, o ne a bua jaana a rototse matlho a a bontshang gore ga a na molato: “‘Ga ke a utswa palamonwana. Ke e setse.’ Tsela e a neng a itatola ka yone e ne ya re ama thata jaana mo re neng ra lela mo go botlhoko. Re ne re itse gore o bua maaka.”—STEPHEN.
FA O le motsadi, a o tlhaloganya maikutlo a a tlhalositsweng fa godimo? Fa o kopana le maemo a a tshwanang le ano, a o ipotsa gore o tshwanetse go otlhaya jang ngwana wa gago kgotsa le e leng gore a tota a o tshwanetse go mo otlhaya? A go phoso go otlhaya bana ba gago?
KOTLHAO KE ENG?
Mo Baebeleng, lefoko “kotlhao” ga le akaretse fela go itaya. Totatota kotlhao e amana le go laya, go ruta le go kgalemela. Ga e amane ka gope le go sotla kgotsa bosetlhogo.—Diane 4:1, 2.
Kotlhao ya batsadi e ka tshwantshanngwa le go dira tshingwana. Molemi o tlhagola mmu, o a nosetsa a bo a jala dijalo mme a bo a di sireletsa kgatlhanong le ditshenekegi le mefero. Fa sejalo se ntse se gola molemi a ka nna a se poma gore se gole sentle. Molemi yono o a itse gore go na le ditsela tse di farologaneng tse a ka di dirisang gore semela seno se gole sentle. Ka tsela e e tshwanang, go na le ditsela di le dintsi tse batsadi ba di dirisang go godisa bana ba bone. Mme ka dinako dingwe ba tshwanetse go ba otlhaya—fela jaaka go poma, ba ka nna ba thusa bana go sa le gale gore ba se ka ba nna le ditshekamelo tse di sa siamang le go ba thusa gore ba gole sentle. Le fa go ntse jalo, go poma go tshwanetse ga dirwa ka kelotlhoko e seng jalo semela se ka senyegela ruri. Ka tsela e e tshwanang, batsadi le bone ba tlhoka go otlhaya bana ka lorato.
Jehofa o tlhomela batsadi sekao se sentle tota fa go tliwa mo kgannyeng eno. Tsela e a otlhayang baobamedi ba gagwe ba ba ikokobeditseng ba ba mo lefatsheng ka yone, e mosola thata jaana mo ba feleletsang ba ‘rata kotlhao.’ (Diane 12:1) Ba “tshwara kotlhao” e bile ‘ga ba e tlogele.’ (Diane 4:13) O ka kgona go thusa bana ba gago gore ba amogele kotlhao ka go etsa dintlha di le tharo tsa konokono tsa kafa Modimo a otlhayang ka gone: Tsone ke (1) lorato, (2) tekatekano le (3) go tlhomama.
KOTLHAO E E LORATO
Kotlhao ya Modimo e theilwe mo loratong. Baebele ya re: “Jehofa o kgalemela yo a mo ratang, fela jaaka rre a kgalemela morwawe yo a mo ipelelang.” (Diane 3:12) Mo godimo ga moo, Jehofa o ‘kutlwelobotlhoko le bopelontle, o bonya go galefa.’ (Ekesodo 34:6) Ka ntlha ya seno, Jehofa ga a ka ke a sotla ope kgotsa a nna setlhogo. Tota e bile ga a dirise mafoko a a bogale, ga a nnele go re tshwaya diphoso, go bua dipuo tse di kgobang, mme tsotlhe tseno di ka utlwisa botlhoko “e kete ka ditlhabo tsa tšhaka.”—Diane 12:18.
Ke boammaaruri gore batsadi ba ka se etse ka botlalo sekao se se itekanetseng sa Modimo sa go nna boikgapo. Ka dinako dingwe go thata go nna pelotelele mme ka dinako tseo tse di thata, nna o gopola gore kotlhao e o e dirang o galefile gantsi e a gobelela, e feteletsa dilo mme ga e nne le diphelelo tse di molemo. Mo godimo ga moo, fa o otlhaya o galefile kgotsa o betilwe ke pelo, eo ga se yone tsela ya go otlhaya gotlhelele. Re ka re fela ke go tlhoka boikgapo.
Ka fa letlhakoreng le lengwe, fa o otlhaya ka lorato le ka boikgapo, o ka nna le diphelelo tse di molemo. Ela tlhoko kafa George le Nicole, batsadi ba babedi ba ba umakilweng kwa tshimologong ba neng ba dira dilo ka gone.
“Kgabagare fa Jordan a goroga, nna le mogatsake re ne re tuka malakabe mme re ile ra ikgapa fa re ntse re mo reeditse a tlhalosa. E re ka go ne go le bosigo thata, re ne ra swetsa ka gore re tla tlotla ka kgang eo mo mosong. Re ne ra rapela mmogo mme ra ya go robala. Letsatsi le le latelang, re ne ra kgona go bua ka kgang eno re wetse makgwafo mme ra fitlhelela pelo ya mosimane wa rona. O ne a ikobela dithibelo tse re neng re di beile mme a dumela gore o ne a dirile phoso. Re itumelela go bo re ile ra lemoga gore go dira dilo ka bonako o galefile ga go nne le diphelelo tse di molemo. Fa o simolola ka go ipha nako ya go reetsa, gantsi go nna le diphelelo tse di molemo.”—George.
“Ke ne ke galefile tota fa ke bona morwaake a utlwisitse kgaitsadiagwe botlhoko thata jaana. Go na le gore ke tseye kgato ka yone nako eo, ke ne ka mo laela gore a ye kwa phaposing ya gagwe ka gonne ke ne ke galefile thata jaana mo ke neng ke se kitla ke dira tshwetso e e siameng. Moragonyana fa ke wetse makgwafo, ke ne ka mo tlhalosetsa gore thubakanyo ga e amogelesege mme ka mmontsha kafa a utlwisitseng kgaitsadie botlhoko ka gone. Seo se ile sa nna le diphelelo tse di molemo. O ile a kopa maitshwarelo mo go kgaitsadie mme a mo tlamparela.”— Nicole.
Eleruri, go kgalemela ka tsela e e tshwanetseng, tota le fa go akaretsa go otlhaya, gantsi go tlhotlhelediwa ke lorato.
KOTLHAO E E DIRWANG KA TEKATEKANO
Ka dinako tsotlhe Jehofa o otlhaya “ka selekanyo se se tshwanetseng.” (Jeremia 30:11; 46:28) O akanyetsa dintlha tsotlhe, tota le tse di sa lemotshegeng. Batsadi ba ka mo etsa jang? Stephen yo o umakilweng kwa tshimologong a re: “Le fa re ile ra utlwa botlhoko e bile re sa tlhaloganye lebaka la go bo Natalie a tswelela a gana gore o utswitse palamonwana, re ne ra leka go akanyetsa dingwaga tsa gagwe le gore o godile go le kana kang.”
Monna wa ga Nicole e bong Robert le ene o leka go tlhaloganya dintlha tsotlhe. Fa bana ba sa itshware sentle, gangwe le gape o ne a ipotsa jaana: ‘A ke lekgetlho la ntlha go direga kgotsa gore a ke mokgwa mongwe o o sa siamang o o tswelelang o le teng? A ngwana o lapile kgotsa ga a ikutlwe sentle? A seno se bontsha gore ngwana o na le bothata bongwe?’
Gape batsadi ba ba tekatekano ba a itse gore bana ga se bagolo ba bannye. Moaposetoloi wa Mokeresete e bong Paulo o ne a dumalana le ntlha eno fa a ne a kwala jaana: “E rile ke le losea, ke ne ke tle ke bue jaaka losea, ke akanye jaaka losea.” (1 Bakorintha 13:11) Robert a re: “Sengwe se se nthusang go leba dilo ka tsela e e siameng le go tila go dira dilo ka maikutlo, ke go ikgopotsa dilo tse ke neng ke di dira fa ke sa ntse ke le mosimanyana.”
Go botlhokwa gore o se ka wa solofela dilo tse di sa kgonegeng mme ka nako e e tshwanang o se ka wa buelela boitshwaro kgotsa mekgwa e e sa siamang. Fa o akanyetsa bokgoni jwa ngwana wa gago, dilo tse a sa kgoneng go di dira le maemo a gagwe o tla dira gore kotlhao ya gago e nne tekatekano.
GO TLHOMAMA FA O OTLHAYA
Malaki 3:6 ya re: “Ke nna Jehofa; ga ke a fetoga.” Batlhanka ba ga Jehofa ba ikanya boammaaruri jono e bile ba ikutlwa ba sireletsegile go itse seno. Bana le bone ba tlhoka go ikutlwa ba sireletsegile fa ba otlhaiwa ka tlhomamo. Fa o nna o fetofetoga fa otlhaya ngwana go ikaegile ka gore o ikutlwa jang ka nako eo, a ka nna a tlhakana tlhogo e bile a ka betwa ke pelo.
Gopola gore Jesu o ne a re: “Lefoko la lona la Ee le reye Ee, Nnyaa wa lona, Nnyaa.” Mafoko ao a lebisitswe le mo batsading. (Mathaio 5:37) Akanya ka kelotlhoko pele o dira melao e o se kitlang o e diragatsa. Fa o tlhagisa ngwana gore fa a sa itshware sentle o tla mo otlhaya ka tsela e e rileng, tlhomamisa gore o dira fela jaaka o buile.
Go tlhokega puisano e e molemo gore batsadi ba otlhaye bana ka tsela e e tlhomameng. Robert a re: “Fa bana ba rona ba dira gore ke dumalane le bone ka sengwe se mmaabone a rileng ba se ka ba se dira mme ke bo ke itse ka sone, ke fetola se ke se buileng gore ke dumalane le tshwetso e mogatsake a e dirileng.” Fa batsadi ba sa dumalane ka go rarabolola boemo jo bo rileng, go molemo thata gore ba tlotle ka se ba sa utlwaneng ka sone ba le bosi mme ba dire tshwetso e boobabedi ba dumalanang ka yone.
KOTLHAO E BOTLHOKWA
Fa o etsa tsela ya ga Jehofa ya go otlhaya ka lorato, o le tekatekano e bile o tlhomame, o ka tlhomamisega gore seo se tla solegela bana ba gago molemo. Tsela e e lorato e o ba kaelang ka yone e ka nna ya ba thusa go nna batho ba ba godileng sentle, ba na le maikarabelo e bile e le bagolo ba ba tekatekano. Jaaka Baebele e bolela: “Thapisa mosimane ka tsela e e mo tshwanetseng; le fa a tsofala ga a na go e fapoga.”—Diane 22:6.


text:
Motsana wa Mmashoro
Mmashoro ke motse o o mo kgaolong ya legare mo Botswana. O bonwa mo bokone bophirima jwa Botswana dikhilomethara tse di masome a boferabobedi go tsweng Serowe. gape palo ya batho e ne e le lekgolokgolo,makgolo a matlhano masome a mane le boraro mo palo bathong ya ngwaga wa 2001 .[1]
Contents
Letlhoko la madi le kgoreletsa ditlamelo[baakanya | edit source]
Banni ba metse ya Malatswai, Dimajwe le Mmashoro ba kopilwe go nna pelotelele go emela gore itsholelo ya lefatshe leno e boele mannong, ka ke gone ditlamelo tsa metse ya bone di tlaa tsibogelwang.Ba boleletswe jalo kwa diphuthegong tsa kgotla tse di neng di tshwerwe ke mopalamente wa kgaolo ya bone ya Serowe Bokone Bophirima, Rre Tshekedi Khama, fa ba arabiwa ka ga tse ba di kopileng jaaka megala ya mosokela tsebeng kwa diofising tsa puso, koloi ya mapodisi go lwantsha borukutlhi le tse dingwe.Ba Malatswai ba ngongoregile ka khiro ya go kgaola ditlhare mo ditseleng, ba re ba lephata la ditsela ba hira banni ba motse wa Mmashoro go tswa kwa motseng oo go goroga kwa go wa Malatswai, mme ba kopa go kgaoganyediwa gore le bone ba bone go itshetsa.Kwa Dimajwe, banni ba ngongoregile ka tsela e e saleng e tshetswe mmu go e baakanya, mokhanselara o ne a solofetsa fa go le gaufi gore e simololowe ka thendara e setse e dule.Mopalamente le ene o ne a supa fa a tshwenyegile thata ka ntlha ya lebaka le le tserweng go baakanya tsela eo.Monana mongwe o kopile puso go romela badirela puso ba maphata a a farologaneng a mananeo a dithuso go etela motse wa bone, go ba rutuntsha ka one ka ba le mo lefifing fela ka mananeo a puso.Modulasetilo wa Mmashoro o ne a ngongorega ka boimana jwa baithuti ba sekole se segolwane sa motse oo, a re batsadi bangwe ba rotloetsa mowa wa boitaolo ka go ba rekisetsa ditagi.
Ba Mmashoro ba kopile go fiwa motshine wa bobedi wa go jesa bolase ka kgaolo eo e dirisa o le mongwe fela mme go tlhokega wa bobedi go tsweledisa tiro fa o mongwe o ile merakeng.Mopalamente o ne a kopile ba kompone ya Kalahari Gas e e gaufi le motse wa Mmashoro go tla go tlhalosetsa banni ba motse oo, gore ba bokgakala bo kae le go simolola tiro ya go fetlha gas.Mogolwane wa kompone eo Rre Trevor Corrivan, o tlhalositse fa tiro ya go fetlha gas e sa ntse e le kgakala ka ba sa ntse ba tsweletse ka dipaakanyo.A re se a se solofetsang Batswana ke gore go tlile go thapiwa batho ba bantsi ka ditiro tsa teng di farologane mme di tlhoka go dirwa bosigo le motshegare malatsi otlhe, e bile go tlhoka tlhokomelo e e tseneletseng.Mopalamente o ne a tlhalosetsa banni ba metse eo ka ga ngalo ditiro.
Goya o rotloetsa Ma-Domi go lebala tse di fetileng[baakanya | edit source]
Maloko a phathi ya Domkrag a motse wa Mmashoro a kopilwe go lebalelana melato ya maloba go tsweledisa ditiro tsa phathi ya bone le go itsise batho ka mananeo a puso ya bone gore Batswana ba intshe mo lehumeng.Go buile jalo mopalamente wa Palapye Moiseraela Goya yo o neng a bua kwa phuthegong ya Domkrag ya go amogela maloko a phathi eo le go ba kopanya morago ga dipharologanyo tsa bone nako ya ditlhopho tse di fitileng tsa 2004.Rre Goya a re ke nako ya go gagamatsa chaene, go tsibosa Batswana ka mosola wa mananeo a puso ya bone ya Domkrag le go nna tlhaga mo go diriseng lenaneo la temo la ISPAAD ka ke lone le ka ntshang Batswana mo selelong sa gore mabenkele a turisa dijo, ka go lema ka tlhoafalo go ijesa le go rekisa, a re seo se ka thusa gore beng ba dikgwebo tse di rekisang dijo ba fokotse di tlhwatlhwa.O kgothaditse barua kgomo go disetsa kwa merakeng, a re bajanala ba e leng bone ba rekang nama ya Botswana, fa ba feta dikgomo mo metseng ba di tsaya ditshwantsho le di e ja dipolaseteke, a re seo se borai thata mo thekisong ya tsone kwa mafatsheng a sele.A re go tsile go hetlhwa gase e ntsi mo Mmashoro, e e tlaa tlhamelang Batswana ditiro, a tlhalosa fa seo e le tsela nngwe ya go fokotsa go ketemela ga batho ba ba batlang ditiro kwa ditoropong.Leloko la khuduthamaga ya phathi ya Domkrag Mme Neo Kealotswe, o akgoletse ma-Domkrag a Mmashoro go supa fa ba fedisitse dikgang tse di neng tsa ba kgaoganya.A re maraganateng a bana ba mpa a ipaakanyediwa ke beng.O ba kopile go tsena diphuthego ka a lemogile fa ba itshupa fela ka nako ya buleladitswe, a re ditiro tsa phathi di tshwanetse go tswelela.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145441/http://www.cso.gov.bw/html/census/dist50.html. Retrieved 2008-01-20.


text:
Motsana wa Morwa
Morwa ke motse o mo kgaolong ya Kgatleng mo Botswana. O dikhilomethara tse di lesome le botlhano mo borwa-bophirima jwa motse wa Mochudi, gape palo ya batho e ne e le makgokgolo a mabedi ,makgolo a marataro masome a borobabongwe le borataro mo palo bathong ya ngwaga wa 2001.[1] MORWA
Lefelo Morwa ke motsana o o mo Botswana o o dikhilomethara tse di masome a mararo mo bokoni jwa toropokgolo Gaborone. Motsana o o golagangwa le toropokgolo ke tsela e bo e o golagangwa ke motlakase o o abelwang lefatshe lotlhe. Noka ya Metsimotlhabe e e elelang ka dipaka e elelelela mo borwa jwa motsana o. Noka e e elelela kwa letlamong la Bokaa le le nelang banni ba Bokaa, Morwa le toropo ya Gaborone metsi. Pele ga ditlhabololo batho ba ne ba nosiwa metsi go tsweng mo didibend gape pele ga se le mo dinokeng le mo megobeng.
Ditso Kgosi ya motsi ke Rre Eric Masisi Ntshole yo o tsereng mo go rragwe ebong Rre Mogotsi Ntshole. Rre Mogotsi Ntshole o tsere mo go rragwe ebong Rre Ramogotsi Ntshole. Bontsi jwa banni ba Morwa ke ba letso la Bakgatla gape di kgaogantswe ka dikgotlana ebong; Mokone, Matetswane, Manakedi le tse dingwe.
Ditlhabololo Ditsela tse ditona di nale sekontere gape go nale dikolo di le bone, ebong Ramogotsi se se potana, Our Lady of Carmel , BORWA se se golwane gape le se eseng sa puso sa kholetshe . Motsana o nale dipone tse di tshubang bogolo jang mo mebileng ya ditsela tse ditona.
Itlosobodutu Morwa o nale ditlhopa tsa kgwele ya dinao di le tharo ebong Morwa Dynamos, Morwa Rising Stars gape le Lelotong Young Stars. Ka malatsi a botsala jwa morena gape le meletlo e mengwe e e faphegileng batho gantsi ba itumedisiwa ke ditlhopa tsa meopelo ya setswana gape le maboko. Motsana o o nale ntlo ya lekgotla ya batho botlhe ba ba nnang mmogo e e dirisediwang ditiro tse di farologanyeng tsotlhe e ke tswa e le tsa mosimegi gape e le tsa go nna sekwena.
Contents
Dipalamo di fa banni ba Morwa mathata ba ba berekelang kwa Gaborone[baakanya | edit source]
Banni ba motse wa Morwa ba ba berekelang kwa Gaborone le Tlokweng, ba boletse mo phuthegong ya kgotla fa ba ka nna ba senyegelwa ke ditiro nako nngwe le nngwe ka ntlha ya letlhoko la dipalamo tse di ikanyegang.Ba re dipalamo tse di tswang Mochudi le Rasesa di ba tsenya kwa ditirong. Banni ba re dibese tseo ga di ba thuse ka sepe ka di tla di tletse mme ba tlhoke se ba se palamang gore ba goroge kwa ditirong ka nako.Ba buile seo mo phuthegong ya kgotla e biditswe ke mopalamente wa Kgatleng Botlhaba, Isaac Mabiletsa, le ba lephata la diteseletso le taolo ya mesepele ya dikoloi tsa setshaba le beng ba dipalamo tseo.Ba re tharabololo ya leruri mo mathateng a bone ke fa go ka nna le bese ya Morwa/Gaborone.Mathata a mangwe a babereki ba neng ba bua ka one ke a gore le fa ba sa kgona go palama dibese jalo, ga ba letlelelwe go ka ikopela mosepele mo dikoloing tsa batho ba ba berekelang kwa Gaborone.Ba re fa mongwe wa bone a ka bonwa a palama koloi e seng ya setshaba, beng ba dibese tsone tse ba lelang ka tsone o bitsa mapodise le ba taolo mesepele ya dikoloi mme motho wa go nna jalo a emisiwe mo tseleng mme ba folosiwe mo sekgweng.
Babereki ba re dikgang tseo di ba tshwenya fela thata ka ba sa kgone go bereka ba le matlhagatlhaga kwa ditirong ka ba goroga thari e bile ba lapile.E rile ba tswa la bone batsamaisi ba dipagamo tsa setshaba ba ba neng ba tseneletse phuthego ba tlhalosa fa ba tlaa itoma molomo wa tlase go leka go fedisa mathata a a tshwenyang bapagami.Shadrack Gaborekwe wa dibese tsa Motshweneng le Sekai Linchwe wa Sekai Express, ba re ba amogetse dingongorego tsa bapagami ka tsoo pedi e bile ba tlaa dira tsotlhe tse ba ka di kgonang go ba kgotsofatsa.Moemedi wa dibese tsa Ramotswetla Express, ene o kopile batsena phuthego gore ka moso e nne basupi ba se ba se buang, a re ka ba re ba batla bese ya Morwa/Gaborone, e re fa e ka nna teng, ba bo ba ikemiseditse go e palama ka ene a re o lemogile fa bontsi jwa bone ba rata dilefiti go na le dibese tsa setshaba.Kgosana ya motse wa Morwa, Eric Ntshole, o kopile boradikgwebo ba dipalamo tsa setshaba gore ba nne ba buisa diphuthego tsa kgotla gore ba utlwe matshwenyego a setshaba go tila dikgotlhang tse di sa tlhokafaleng.
Moemedi wa lephata la tsa mesepele le diteseletso tsa dipagamo tsa setshaba, Meshack Moshabi, a re le ene o lemogile fa go le botlhokwa gore banni ba Morwa le bone ba nne le bese e e yang Gaborone.O kopile beng ba dibese gore ba kgalemele babereki ba bone mme ba ba rute go tlotla bapagami ka gore babereki ba go nna jalo ba ka tsenya dikgwebo tsa bone mo mathateng.A re go botlhokwa gore gangwe le gape go nne le bokopano jwa mofuta oo gore ba buisane ba kgone go tsaya megopolo mo setshabeng mme ba tokafatse ditirelo tse ba di neelang setshaba.Phuthego eo e tsile morago ga gore banni bangwe ba motse wa Morwa ba ikuele mo mopalamenteng wa bone, Mabiletsa, ka seemo se se sa ba jeseng monate sa dipalamo.Mabiletsa a re o ne a ikopanya le ofisi ya tsa dipalamo mme a ba bontsha botlhokwa jwa go nna le phuthego ya mofuta oo mme ba dumalana le one.
Maphatla a kopantswe go tlokafatsa ditlhabololo[baakanya | edit source]
Go kopanngwa ga maphata a puso go diretswe go tokafatsa ditlamelo le go fokotsa kgotlhakgotlhano ya maphata a a farologanyeng mme a dira tiro e le nngwe.Mafoko a a tlhalositswe ke tona wa lephata la tsa selegae, Rre Lebonaamang Mokalake, mo phuthegong ya kgotla kwa Gakuto mo kgaolong ya Kweneng bosheng.Tona Mokalake a re gape seo se ya go solegela Batswana molemo ka ba tlaa akola maduo a tiro eo mo isagong, a tlatsa ka go re, maduo a go kopanngwa ga maphata a a dirang ditiro tse di tshwanang a ya go nna a a molemo ka jaanong go tlaa a fa setshaba sebaka sa go itebaganya le lephata le le lengwe, bogolo jang la metsi.O tlhalositse fa mo nakong e e fetile metsi a ne a abilwe ka dirwe go ya ka metse e metona, metsana, masimo le meraka, a re jaanong morwalo oo otlhe o ya go rolelwa ba koporase ya metsi ya Water Utilities (WUC).Kgopho ya metsi a a leswe le a a nowang e ya go nna boikarabelo jwa lephata leo la WUC. Ba Gakuto ba wela mo metseng e le lekgolo le bone ya lekgamu la boraro go sielwa metsi ke WUC.Tona o ne a tlhalosa gape gore seo se ya go ama bodiredi, bogolo jang bapompi ba maduo a bone a ntseng a sa itumedise puso, mme le gale go tlaa sekasekwa gore ba ya kae.
Dikgoge tsa kwa ntle[baakanya | edit source]
Botswana/Morwa Morwa/South west District
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145537/http://www.cso.gov.bw/html/census/dist40.html. Retrieved 2008-02-08.
Template:Kgatleng District Coordinates: 24°26′13″S 26°4′22″E / 24.43694°S 26.07278°E


text:
Motse wa Bobonong
Contents
Tshimologo[baakanya | edit source]
Bobonong ke motse oo mo kgaolong ya legare ya Botswana o le dikilomethara di le masome a robabobedi go tswa kwa toropong ya Selibe Phikwe. Bobonong o na le dipalo tsa batho di le dikete dile lesome le borobabongwe. Babirwa ba fitlhelwa mo motseng o. Matlapa a a kgatlang matlho go bona a mapinki a fitlhelwa mo kgaolong ya Bobonong.
Bobonong ke ofisi kgolo ya kgaolo potlana ya Bobirwa o tsaya oura ele nngwe go tswa kwa Tuli Block ko lefelo la diphologolo la Tuli Game Reserve le leng teng. Bajanala ba bona boroko mo Mashatu le Tuli Safari Lodge.
Bobonong o na le sekolo se segolwane se se amogelang bana ba dikolo tse di potlana mo kgaolwaneng ya bobirwa. O na le diofisi tsa ga goromente jaaka ofisi ya ga Molaodi,sepatela se se potlana,ba sepodise,Poso,Motlobo wa dibuka le ko mmarakeng.
O ka dirisa tsela ee tswang Francistown e ralala Selibe Phikwe kana ee tswang Gaborone e feta ka Palapye fa o ya Bobonong, ditsela tse ka bobedi di na le dikontere di kgaogana mo tseleng e kgolwane ya bokone borwa e e fetang go tsweng mo Ramokgwebana go ya Ramatlabama
Ke motse oo nang le matlo a dikago tsa modiro wa setswana le wa segompieno, oo nang le motlakase o o ikanyegang segoolo bogolo ditlamelo tsa ditlhaeletsanyo mo malwapeng le wa matheka.
Jaaka e le kgaolo potlana ya Ofisi e tona o na le batho ba bantsi, go na le dibase tse di berekang go tswa Selibe Phikwe, Gaborone le metse e mengwe go tswa mo mafelong mo Botswana.
Badirela puso ba kopilwe go itshwaraganya le puso[baakanya | edit source]
Dikomiti tsa badirela puso di rotloeditswe go tshwaragana le tsa ditlhabololo tsa metse jaaka bodiredi e le bagakolodi mo ditogamaanong le ditlhabololo tsa setshaba.Seno se builwe ke modulasetilo wa khansele potlana ya Bobirwa mokhanselera Ishmael Legwaila a ema ka lefoko phuthego ya dikomiti tsa ditlhabololo tsa dikgotla tse di farologaneng tsa motse wa Bobonong Rre Legwaila yo a ntseng a tsamaya le metse ya kgaolo potlana ya Bobirwa a tshwara diphuthego tsa dikomiti tsa go nna jalo a re, go botlhokwa gore badirelapuso ba bereke le dikomiti tsa metse ka moono o le mongwe, a re bogolo jang ba boipelego ba e leng bone ba lebaganeng le tsa matshelo a batho ba metse ya magae.A re komiti kgolo ya bodirela puso (Village Extension Team) e tshwanetse ya tlhomamisa gore dikomiti tsa ditlhabololo di a tshela, di nonofile e bile di dira ditiro tse di nang le bokamoso tse di ka tlhabololang matshelo a batho le motse wa bone ka dikgakololo le thotloetso ya bodiredi.Rre Legwaila a re le yone puso tota ga e ka ke ya tsamaya sentle fa bodiredi jwa yone bo sa e gakolole ka jaana mapolotiki bone sa bone ke go dira melao le go buelelela setshaba mme ditlhabololo tsone di tsamaisiwa ke badirela puso ka e le bone matlho a puso.O bile a re ba eletsa go bona dikomiti tsa go nna jalo di godile e bile di itshetletse di dira ka mashetla le manontlhotlho di na le tebelopele e bile ba dira ditiro tsa ditlhabololo tse di nang le dipoelo go tsweleledisa ditlhabololo mo kgaolong ya bone.Modulasetilo a re ke sone se puso e neng ya tsaya tshwetso ya gore go nne le dikgaolo potlana mo kgaolong ya legare, e le maiteko a go atametsa ditlamelo kwa bathong.
Rre Legwaila o tlhalositse gore e re ntswa puso e tlhaelelwa ke madi, bone e le khansele ba leka ka natla go isa ditirelo kwa bathong ka bonnyennyane jo ba nang le jone ka jalo a ba rotloetsa go amogela khansele ka diatla tsoopedi.A re maikaelelo ke gore puso ya selegae e e akaretsang, khansele, ofisi ya molaodi, lekgotlana la kabo ditsha le bogosi ba tshwaraganele ditlhabololo ka e le bone konokono go bona gore ditlhabololo le merero ya selegae e tsamaya sentle.O bile a ikuela mo batsading go nna le seabe mo tlhokomelong ya bana ba dikhutsana go thusana le puso, a re bana ba go nna jalo fela jaaka bana ba ba nang le batsadi ba tlhoka lerato le tlhokomelo.Fa a tswa la gagwe mothusa modulasetilo wa khansele ya kgaolo ya legare mokhanselera Oabile Moupi o ne a supa maitlamo a konokono a re tiro ya dikomiti tsa ditlhabololo metse e a reng ke go tshwaraganya setshaba go se ruta tsamaiso le ditlhabololo, gammogo le go direla batho tshiamo ka go direla dilo mo pontsheng.Rre Moupi a re dikomiti tsa go nna jalo ke tsone baatlhodi le baletlanyi ba go bona gore dilo di dirwa sentle, le go tlhomamisa gore morafe le one o nna le seabe mo ditlhabololong.O ba gakolotse gore ga ba a tshwanela go itebaganya fela le ditiro tsa Ipelegeng, a re fa ba ka tswa ka mananeo a a kwenneng a a ka ba thusang go dira ditiro tsa ditlhabololo tse ba ka kgonang go thapa batho ka ditiro tsa bone go tlhabolola bangwe ka bone, a re ga a re ba se ka ba nna le seabe mo Ipelegeng.A re ba ka dira jalo ka dikgakololo tsa ba boipelego le go ithuta kwa dikgaolong tse dingwe tse di gatetseng pele ka go twe dilo makwati, e le go rotloetsa gore batho fetoge ba itirele.Mothusa modulasetilo wa komiti ya VDC ya Bobonong bophirima Rre Matoteng Gaborone, a re ba komiti ya VET ga ba dirisane nabo ka jaana ba sa tsene diphuthego tsa bone le fa ba laleditswe go ba neela bogakolodi. A re ba boipelego ga ba ba thuse sentle ntswa go na le diofisi tse di tlhabolotsweng gore ba direle kwa go tsone kwa dikgotleng tse di farologaneng tsa motse wa Bobonong.
Banana ba kopa thutuntsho[baakanya | edit source]
Banana ba motse wa Bobonong ba kopile badiri ba Lephata la banana go ba rulaganyetsa dithuto tsa go ba fa lesedi ka go ikopela mananeo a bone, gore dikopo tsa bone di tle di atlege.E rile ba bua kwa phuthegong e e neng e rulagantswe ke lephata leo,go ba tsibosa ka mananeo a banana bosheng, ba supa fa go le botlhokwa gore ba rutwe ka go tlatsa difomo tsa ikopelo madi. Ba ne ba tlhalosa fa ba lapisitswe ke go aga ba kopa dithuso tsa madi mme go se nko e tswang lemina.Mongwe wa banana Rre Godfrey Maake yo o duleng ka mogopolo oo,o ne a tlhalosa gore thutuntsho e ka sologela banana molemo fela thata ka ba ka simolola go ikopela ka bontsi ka ba tlaa bo ba na le lesedi ka ikopelo madi.Mongwe wa banana Rre Robert Bantsinyana le ene o ne a tlhalosa fa a amogela mogopolo oo ka tsoo pedi ka a ne a setse a tlelwa ke boitlhobogo.E rile Mookamedi wa Lephata la Banana mo kgaolong potlana ya Bobirwa, Rre Galeemelwe Ntsebele a ntsha la gagwe, le ene a galaletsa mogopolo oo a tlhalosa fa ene le ba lephata la gagwe ba tlaa rulaganyetsa thuto seka dipuisano mo nakong e e tlang.
Dikgoge tsa kwa ntle[baakanya | edit source]
Template:Botswana largest cities
Coordinates: 21°58′S 28°20′E / 21.967°S 28.333°E
[[Category: Mafelo a a nang le batho ba bantsi mo Botswana]]


text:
GO THUSA LELAPA | BASHA
Tsela ya go Amogela Kgalemelo
KGWETLHO
“Fa mongwe a go kgalemela, tota motho yoo o go bolelela gore o dira sengwe se se phoso. Mme ga ke itse motho ope yo o ka reng, ‘Nna ke rata go bolelelwa gore ke dira sengwe se se phoso!’”—Amy, 17. *
A o fitlhela go le thata go amogela kgalemelo e e tswang mo batsading, mo barutabaneng le mo bathong ba bangwe ba ba godileng? Fa go le jalo, setlhogo seno se tla go thusa.
SE O TSHWANETSENG GO SE ITSE
Mongwe le mongwe o tlhoka kgalemelo.
“Rotlhe re kgotšwa makgetlo a le mantsi.”—Jakobe 3:2.
“Ga go na sepe se se tlhabisang ditlhong ka go tlhoka go kgalemelwa fa o dirile sengwe se se phoso.”—Jessica.
Go kgalemelwa ga go kaye gore o motho yo o bosula.
“Jehofa * o kgalemela yo a mo ratang, fela jaaka rre a kgalemela morwawe yo a mo ipelelang.”—Diane 3:12.
“Fa batho ba nkgalemela, ke leka go tlhoma mogopolo mo go reng go tshwanetse ga bo go ne go le thata jang mo go bone go nkgalemela le gore ba tshwanetse ba bo ba nthata go le kana kang gore ba nkgakolole.”—Tamara.
Kgalemelo e ka go thusa go nna motho yo o botoka.
“Reetsang kotlhao mme lo tlhalefe.”—Diane 8:33.
“Go kgalemelwa go go thusa go gola. Go go thusa go itse gore batho ba bangwe ba go leba jang e bile go go thusa go laola mekgwa e e sa siamang e o ka tswang o ne o sa itse gore o na le yone.”—Deanne.
SE O KA SE DIRANG
Leba dilo jaaka di ntse. O ka nna wa kgopisiwa ke kgalemelo. Mme leka go se tlhome mogopolo thata mo maikutlong a gago. Gore o kgone go dira jalo, intshe mo seemong seo ka nakwana mme o akanye e le wena o kgalemelang mongwe o sele—gongwe monnao. A jaanong o kgona go bona sengwe se se mosola ka kgakololo eo? Jaanong ipeye gape mo seemong seo o bo o leka go leba kgang ka tsela e e tshwanang.—Molaomotheo wa Baebele: Moreri 7:9.
“Ka dinako tse dingwe o ka kgopisiwa ke go tshwaiwa phoso mo o feleletsang o lebala gore motho yoo o ne a leka go go thusa gore o nne motho yo o botoka, o ne a sa leke go go utlwisa botlhoko.”—Theresa.
Nna o ikokobeditse. Se letle boikgogomoso bo go thibela go amogela kgalemelo. Ka fa letlhakoreng le lengwe, o se ka wa itetla go fekeediwa ke go kgobega marapo fela ka gonne go na le sengwe se o tlhokang go tokafatsa mo go sone. Boikokobetso bo tla go thusa gore o se ka wa feteletsa dilo mo go epe ya dintlha tseno. Gakologelwa: Kgalemelo e e utlwisang botlhoko thata e ka tswa e le yone e o e tlhokang thata. Fa o e gana, ka lebaka le fa e le lefe, o ka se solegelwe molemo ke tshono eno ya botlhokwa ya gore o gole.—Molaomotheo wa Baebele: Diane 16:18.
Kgalemelo e e utlwisang botlhoko thata e ka tswa e le yone e o e tlhokang thata
“Go amogela kgalemelo ke karolo ya botlhokwa ya go nna mogolo yo o nang le maitemogelo. Fa re sa ithute go e amogela le go solegelwa molemo ke yone, re ka feleletsa re ikutlwisitse botlhoko.”—Lena.
Leboga. Le fa o fitlhela go le thata go amogela kgalemelo, ke eng fa o sa leboge motho yo o go e nayang? Kwantle ga pelaelo, motho yoo o go eleletsa dilo tse di molemo e bile o batla gore o atlege.—Molaomotheo wa Baebele: Pesalema 141:5.
“O ka se senye sepe ka go re ‘Ke a leboga,’ segolobogolo fa o ne o tlhoka kgakololo eo. Tota le fa o ne o sa e tlhoke, o ka nna pelontle mme wa lebogela motho yoo matsapa a a a tsereng go tla mo go wena.”—Carla.


text:
SETLHOGO SA KA FA NTLE | O KA ATAMALANA LE MODIMO
A o Atamalane le Modimo?
“Go nna le kamano e e molemo le Modimo go dira gore o ikutlwe o sireletsegile, o kgotsofetse e bile o ritibetse. O nna le boikutlo jwa gore ka metlha Modimo o go batlela dilo tse di molemo.”—CHRISTOPHER, LEKAWANA LA KWA GHANA.
“Modimo o a go bona fa o sa itumela, o go bontsha lorato le tlhokomelo tse di fetang tse o neng o ka di kopa.”—HANNAH WA DINGWAGA DI LE 13, ALASKA, U.S.A.
“Go itse gore o na le kamano e e molemo le Modimo ke selo sa botlhokwa e bile go dira gore o ritibale!”—GINA, MOSADI WA KWA JAMAICA YO O MO DINGWAGENG TSA BO40.
Ga se Christopher, Hannah le Gina fela ba ba ikutlwang jalo. Batho ba bantsi mo lefatsheng ba tlhomamisegile gore Modimo o ba tsaya e le ditsala tsa gagwe. Go tweng ka wena? A o atamalane le Modimo? Kgotsa a o ka rata go atamalana le ene kgotsa go atamalana le ene go feta pele? Gongwe o ipotsa jaana: ‘A tota go a kgonega gore motho a atamalane le Modimo Mothatayotlhe? Fa go le jalo, a ka dira seo jang?’
O KA KGONA GO ATAMALANA LE MODIMO
Baebele e tlhalosa gore motho a ka kgona go atamalana le Modimo le go nna le kamano e e molemo le ene. Ya re Modimo o ne a bitsa tlhogo ya lotso ya Mohebera e bong Aborahame a re ke “tsala ya me.” (Isaia 41:8) Gape ela tlhoko taletso e e lorato e e mo go Jakobe 4:8: “Atamelang Modimo, mme o tla lo atamela.” Ka jalo, go bonala sentle gore kamano kgotsa botsala le Modimo bo a kgonega. Mme e re ka Modimo a sa bonale, re ka mo “atamela” ra bo ra nna le kamano e e molemo le ene jang?
Go araba potso eo, akanya ka se se diregang fa batho ba babedi ba nna ditsala. Go simolola ka gore ba ikitsise maina. Fa ba buisana ka metlha mme ba bulelana mafatlha, botsala jwa bone bo a gola. E bile fa ba direlana dilo, botsala jwa bone bo a nonofa. Go direga se se tshwanang fa motho a nna le kamano le Modimo. A re bone gore seo se direga jang.


text:
Polelo 29: Lebaka La go Bo Moshe a Ile a Tshaba
BONA Moshe o tshaba mo Egepeto. A o bona banna ba ba mo lelekisang? A o itse gore ke ka ntlha yang ba batla go mmolaya? A ko re bone.
Moshe o goletse mo lelapeng la ga Faro, kgosi ya Egepeto. O ne a nna monna yo o botlhale le yo o tlotlegang. Moshe o ne a itse gore ga se Moegepeto, mme batsadi ba gagwe ba ba mo tsetseng ke Baiseraele ba e neng e le batlhanka.
Letsatsi lengwe fa Moshe a le dingwaga di le 40, o ne a ya go bona gore batho ba gaabo ba ntse ba tsoga jang. Ba ne ba tshwerwe setlhogo tota. O ne a bona Moegepeto a itaya motlhanka wa Moiseraele. Moshe o ne a leba go mo dikologa, mme fa a bona go se ope yo o mmonang, a itaya Moegepeto mme Moegepeto a swa. Go tswa foo, Moshe a mo fitlha mo motlhabeng.
Letsatsi le le latelang Moshe a tswa a ya go bona batho ba gaabo gape. O ne a akanya gore a ka thusa batho ba gaabo gore ba se tlhole ba nna batlhanka. Mme o ne a bona banna ba babedi ba Baiseraele ba lwa, ka jalo Moshe o ne a raya yo o neng le phoso a re: ‘Ke ka ntlha yang fa o itaya morwarrago?’
Monna yono o ne a re: ‘Ke mang yo o go tlhomileng go nna mmusi le moatlhodi wa rona? A o tlile go mpolaya jaaka o bolaile Moegepeto yole?’
Jaanong Moshe o ne a boifa. O ne a itse gore batho ba ne ba itse se a ileng a se dira Moegepeto. Tota le Faro o ne a utlwa ka seno, mme a romela banna go ya go bolaya Moshe. Ke ka lebaka leo Moshe a ileng a tshwanelwa ke go tshaba mo Egepeto.
Fa Moshe a tswa kwa Egepeto, o ne ya kwa lefatsheng le le kgakala la Midiana. Fa a fitlha koo o ne a kopana le ba lelapa la ga Jethero, mme a nyala mongwe wa bomorwadie yo o bidiwang Siphora. Moshe o ne a nna modisa mme a tlhokomela dinku tsa ga Jethero. O ne a nna kwa lefatsheng la Midiana dingwaga di le 40. Jaanong o ne a na le dingwaga di le 80. Mme letsatsi lengwe fa Moshe a ntse a disitse dinku tsa ga Jethero, go ne ga diragala sengwe se se gakgamatsang se se ileng sa fetola botshelo jwa gagwe gotlhelele. Mma re bone gore sengwe se se gakgamatsang seo ke eng.
Ekesodo 2:11-25; Ditiro 7:22-29.
Dipotso
- Moshe o goletse kae, mme o ne a itse eng ka batsadi ba gagwe?
- Moshe o ne a dirang fa a le dingwaga di le 40?
- Moshe o ne a raya monna wa Moiseraele yo o neng a lwa a reng, mme monna yono o ne a mo araba a reng?
- Ke eng fa Moshe a ile a tshaba kwa Egepeto?
- Moshe o ne a tshabela kae, mme a kopana le mang koo?
- Moshe o ne a dirang mo dingwageng di le 40 tsa fa a sena go tshaba kwa Egepeto?
Dipotso tse di oketsegileng
- Bala Ekesodo 2:11-25.
Go sa kgathalesege dingwaga tse ka tsone Moshe a neng a rutwa botlhale jwa Baegepeto, o ne a supa jang gore o ikanyega mo go Jehofa le mo bathong ba gaabo? (Ekes. 2:11, 12; Baheb. 11:24)
- Bala Ditiro 7:22-29.
Re ithuta eng mo kgannyeng ya ga Moshe ya go leka ka boene go golola Baiseraele mo bokgobeng jwa kwa Egepeto? (Dit. 7:23-25; 1 Pet. 5:6, 10)


text:
Batho ba letso la Setswana
Template:About Template:Infobox Ethnic group Template:Infobox Bantu name Template:Refimprove Batho ba letso la Setswana (Template:Lang-tn, mo bongweng Motswana ) ke batho ba ba tlholegang mo brwa jwa Aferika. Puo ya Setswana e buiwa ke batho ba letso la setlhopha sa Bantu ba ba tswang kwa dipuong tsa kwa Niger–Congo . Batho ba letso la Setswana ba aga bontlha jwa selekanyo sa masome a boferabobedi jwa palo ya batho ba Botswana.
Mo dinakong tsa bogologolo, pitso e e neng e tumile ya Batswana e ne e le Bechuana . Europa ba ne ba bitsa raya Tswana e le Bechuanaland. Mo dpuong tsa Setswana, ka go rialo, Botswana ke leina le le rayang lefatshe la Batswana.
Contents
Merafe le babusi ka go farologanya[baakanya | edit source]
Botswana[baakanya | edit source]
Botswana wa gompieno (yo o neng a bidiwa British protectorate of Bechuanaland) o bileditswe mo bathong ba Batswana. Merafe yotlhe e e 'tumileng ' mo lefatsheng e bua puo ya Setswana. Merafe yotlhe e e busiwa ke dikgosi, yo motona ke Kgosikgolo , yo o busang Ntlo ya Dikgosi. Ka jaalo bana ba kgosi go ya ka dintlo, tsa yone ke dikgosi, go tswa ko go yo mogolo go ya ko go yo mmotlana,ba ka latelelana ka go busa . Mo dinakong tsa bogologolo ba ne ba abelwa mafelo kgotsa motse go busa ele dikgosi tsa motse oo rileng,mme ba na le kgotla kgolo e ko goyone go busang yo motona le kgosikgolo. Babusi botlhe ba ba tswang mo lelwapeng le le lengwe ba sikana, mme angwe ba itsewe ba kgaogane go tsweng mo malwapeng losikeng leo.
Merafe e e tumileng ya Batswana ke:
- Bakgatla
- Bakwena
- Balete
- Bangwato
- BaNgwaketse
- Barolong
- Batawana
- Batlokwa
- Bahurutshe
- Batlokwa
- Bakubung
- Bathsweneng
Modimo o o nko e e metsi[baakanya | edit source]
Modimo o o nko e metsi Gantsi ga re lemoge fa tikologo ya rona e ama puo ya rona. Mo Setswaneng go na le dilo tse dintsi tse di amang ka fa re buang ka teng. Dingwe tsa tsone ga re di tseye tsiya, ga re tseye fa di ka nna le seabe sepe se se utlwalang mo go ameng ka fa re dirisang puo ka teng. Mme selo se se fitlhelwa mo puong nngwe le nngwe. Tsaya sekai, morafe wa MaEskimo (bangwe ba ka nna ba tsaya fa ke kgetholola, ba batla gore ke bitse morafe o ke re BaEskimo – ba tlaa nkinela diatla metsing.) go dumelwa fa o na le mafoko a mantsi a a rayang kapoko ka kapoko ke karolo e kgolo ya matshelo a bone. Fela kapoko e le karolo e kgolo ya matshelo a bone, rona jaaka Batswana kgomo ke yone pinagare ya itsholelo ya malwapa ka bontsi. Batswana ka ngwao re ba rua kgomo. E re ntswa dinamanyane di foforwa ke leuba, kgotsa bontsi bo hularela temo, kgomo e santse e le sesupo sa itsholelo e bile monna yo kgomo tsa gagwe di thibang marang a letsatsi o tlotlega setšhabeng. Kgomo e humisitse puo ya rona thata. Re ka akanya ka mafoko a mantsi a a amanang le kgomo. Ga re kitla re kgona go a nankola otlhe mme re tlaa kgotlha fela ka lotlhokwa.
Le rona fela jaaka MaEsekimo re na le kgumo e e boitshegang ya mafoko a a rayang kgomo. A re simolole fela ka gore ngwana wa kgomo o bidiwa namane, mme re bo re tswelela ka go tlhalosa dinamane. Mohungwana ke namane e e fitlhetsweng mo kgomong mmaayo a sena go swa. Lebotlana ke namane e e leng gone e tsalwang. Lesolemotlhabana ke lebotlana le le godileng. Lesole ke namane e e tiileng e e godileng. Moalolelo ke namane e e tlogedisitsweng go anya mmaayo. Kgomo e tonanyana e e sa fagolwang re e bitsa re re poo. Sempoo ke poo e e sa fagolegang sentle. Tshikela ke poo e e fagotsweng e godile. Mo kgomong tse di namagadi re a tle re re, letsetse ke kgomo e fetsa go tsala. Lephusa lone ke kgomo e dusitse e palangwe ke poo. Kgomo e e gangwang yone re e bitsa leradu. Fa e sa ntshe maši a mantsi re e bitsa re re motete. Fusa ke kgomo, e sena go koba namane gore e sa tlhole e anya – ra re e husitse. Mageri ke mašwi a e leng gone a remang a re a bitsang themisani. Moreba one ke kgomo e e sa tsaleng.
Khumo ya mafoko mo setswaneng[baakanya | edit source]
Ke lekile go supa fa Setswana se humile mafoko a a rayang kgomo ka kgomo e le karolo e e botlhokwa ya matshelo a Batswana. Mafoko le diane di di ntsi tse di buang ka kgomo. Go na le ditumelo tsa Setswana tse di amanang le kgomo. Go dumelwa gore fa kgomo e jele lesapo la motho madi a yone a tlhakana le maši. Gape Batswana ba dumela fa dirwe dingwe tsa kgomo di sa siamela batho bangwe. Go na le dirwe dingwe tsa kgomo tse di jewang ke bomme, dingwe e nne tsa borra fa bagodi ba na le tsa bone. Dinama tse di tshwanang le bo telele, diphilo, mokoto le dinama tse dingwe ga di jewe ke mongwe le mongwe. Ka jalo kgomo ke karolo ya tumelo ya Setswana, ke sone se bangwe ba e bitsang modimo o o nko e metsi, le fa nna ke ebisa sešabo fela. Dikai re ka tsaya tse dintsi go supa fa re le baruakgomo, ka jalo a re kgwe mowa di ise di timela batho ba ga matshaba le kgomo matlogela temo e le seholela
Aferika Borwa[baakanya | edit source]
Bontsi jwa batho ba letso la Batswana ba nna kwa Aferika Borwa. Ke bangwe ba batho ba letso le le ntsho, mme gape Puo ya Setswana ke ngwe ya dipuo tse di mo maemong a lesome le motso lefatshe ka bophara. Ka ngwaga wa 1994, Batswana ba kwa Aferika Borwa e kile ya e le baegedi ba Bophuthatswana,palonyana ngwe ya ba bantustanba ba ileng ba kgaogangwa ka nako ya dintlwa tsa kwa Aferika Borwa tsa kgetlhololo ya letso.
Mo bogosing jwa Setswana go tla Kgosi (go bo go tla yo motona ebong Kgosikgolo ):
- Batlhaping (Batshwara ditlhapi ba kwa lefelong la , Taung ), ba kgaogane pele ga ngwaga wa 1800, Batlhaping ke setlhopa kgotsa karolo ya barolong go tswa go Lowe,ke babina tholo ka tsalo eseng tlhapi( Ba ana tlhapi) ,bane ba bidiwa Batlhaping fela morago ga go sala fa nokeng ba tshwara ditlhapi ,le mororo ele Barolong.botlhe ba tshwanela ke go tsaya tholo jaaka phologolo ya bonne ka go tshwana.
- Batlhaping Bagaphuduhudu
- Batlhaping Bagaphuduhutswane
- Batlhaping Ba Ga Maidi
- Batlhaping Ba Ga Mothibi
- Batlôkwa
- Batlôkwa Ba Ga Sedumedi
- Batlokwa Ba Bogatsu
- Batlokwa Boo Matlapane
- Barôlông Barratlou,
- Barôlông Barratlou Boomariba
- Barôlông Barratlou Booseitshiro
- Barôlông Barratlou Boomakgobi
- Barôlông Boo Ratlou Ba Ga Phoi
- Barôlông Baseleka
- Barôlông Barrapulana
- Barôlông Barratshidi
- Barôlông Ba Ga Molefe Ba Moata
- Barôlông Ba Ga Makgobi
- Barôlông Boo Lefifi
- Barôlông Ba Ga Moroka (Putaditjaba, Free-State, SA)
- Bahurutshe (ba kgaogane pele ga ngwaga wa 1800 mo lefelong le le sa itseweng, ba bobedi ba ba ileng ba kopana le Bahurutshe ba Boomokgatlha gape le Bahurutshe Bagamoilwa, gape morago ba kgaogana gape). Mo ditsong le ne le kwadiwa gotweBahhurutshe .
- Bahurutshe Ba Ga Mothogae
- Bahurutshe Ba Ga Gopane
- Bahurutshe Ba Ga Le-Ncoe
- Bahurutshe Ba Ga Mokgoswa
- Bahurutshe Ba Ga Suping
- Bakgatla ,ba kgaogane go nna ditlhopha tsa
- Bagatla ba Kgafela
- Bakgatla ba Mosetlha
- Bakgatla ba Mmakau
- Bakgatla ba Mocha
- Bakgatla ba Seabe
- Bakgatla ba Mocheche
- bakgatla ba mmanaana
- Bakwena
- Bakwena Ba Ga Molopyane
- Bakwena Ba Mare A Phogole
- Bakwena Ba Magopa
- Bakwena Boo Modimosana Ba Ga Mmatau
- Bakwena Ba Morare (Madikwe)
- Bakwena Ba Ga Sechele (Molepolole)
- Batlharo ba kgaoganela kwa : (Kuruman, SA)
- Batlharo Ba Ga Lotlhware
- Batlharo Ba Ga Masibi
- Bapo
- Bapo Ba Ga Mogale
- Baphalane Ba Ramokoka
- Baphalane Ba Mantserre
- Batlhako Boo Mututu Ba Ga Mabe
- Baphiring
- Bataung Ba Moubane
- Bataung Ba Hlalele
- Baphuting Ba Ga Nawa
- Batloung Ba Ga Shole
- Bakubung Ba Ratheo (Ledig/Patsima, Mankwe, Bokone-Bophirima, SA)
- Bakubung ba ga Marakwana
- Ba Nare
- Barokologadi Ba Ga Maotwa (Pitsedisulejang, Madikwe, Bokone-Bophirima, SA)
- Batlhalerwa
- Batlhako (Bokone-Bophirima, Mabeskraal)
- Batlhako ba Matutu
- Batlhako ba Leema
Mafelo a sele[baakanya | edit source]
Mo Namibia gape le Zimbabwe Batswana ga ba age bope bontlha jwa merafe ya mafatshe e gope.Botswana
Leruo[baakanya | edit source]
Tswana ke leina le lengwe la mefutla ya lerui la mo Botswana.
Dipadi tse dingwe.[baakanya | edit source]
- tsebe ya WorldStatesmen ka tsa polotiki le bodiredi jwa semmuso , goya ka lefatshe lengwe le lengwe
- http://archive.lib.msu.edu/DMC/African%20Journals/pdfs/PULA/pula015001/pula015001004.pdf


text:
KGAOLO YA BOTLHANO
Thekololo—Mpho ya Modimo e e Botlhokwatlhokwa
Thekololo ke eng?
E ne ya duelwa jang?
E ka go solegela molemo jang?
O ka bontsha jang gore o a e anaanela?
1, 2. (a) Ke eng se se dirang gore mpho e nne botlhokwa thata mo go wena? (b) Ke ka ntlha yang fa re ka bolela gore thekololo ke mpho e e botlhokwatlhokwa e o ka e newang?
KE MPHO efe e e botlhokwa thata e o kileng wa e newa? Mpho ga e tlhoke go nna e e tlhwatlhwakgolo gore e nne botlhokwa. Tota e bile, boleng jwa mmatota jwa mpho ga bo a ikaega ka gore e rekilwe ka bokae. Go na le moo, fa mpho e o e neilweng e go itumedisa kgotsa e le selo se o ntseng o se tlhoka, e nna botlhokwa thata mo go wena.
2 Mo gare ga dimpho di le dintsi tse o ka eletsang go di newa, go na le e le nngwe fela mo go tsone e e di gaisang tsotlhe. Ke mpho e Modimo a e neileng batho. Jehofa o re neile dilo di le dintsi, mme mpho e e botlhokwatlhokwa e a re neileng yone ke setlhabelo sa thekololo sa Morwawe, e bong Jesu Keresete. (Mathaio 20:28) Jaaka fa re tlile go bona mo kgaolong eno, thekololo ke mpho e e botlhokwa thata e o ka e newang, ka gonne e ka go tlisetsa boitumelo jo bogolo e bile e ka dira gore o nne le dilo tse di botlhokwa thata tse o di tlhokang. Ruri thekololo eno ke tsela e e molemolemo e Jehofa a go bontshitseng ka yone gore o a go rata.
THEKOLOLO KE ENG?
3. Thekololo ke eng, mme re tshwanetse go tlhaloganya eng gore re kgone go anaanela botlhokwa jwa yone?
3 Karabo e e motlhofo fela ke gore thekololo ke tsela e Jehofa a e dirisang go golola batho, go ba namola mo boleong le mo losong. (Baefeso 1:7) Go tlhaloganya bokao jwa thuto eno ya Baebele, re tshwanetse go ikgopotsa pele gore go ne ga direga eng kwa tshimong ya Edene. Re ka kgona go tlhaloganya gore ke ka ntlha yang fa thekololo e le botlhokwa thata mo go rona fa fela re tlhaloganya gore Adame o ne a latlhegelwa ke eng fa a ne a leofa.
4. Botshelo jo bo itekanetseng e ne e le botshelo jo bo ntseng jang mo go Adame?
4 Fa Jehofa a ne a bopa Adame, o ne a mo naya sengwe se se botlhokwa tota—botshelo jo bo itekanetseng. Akanya fela gore seo se ne se raya eng ka Adame. E re ka a ne a na le mmele le mogopolo o o itekanetseng, o ne a se kitla a lwala, a tsofala kgotsa a swa. E re ka e ne e le motho yo o itekanetseng, o ne a na le kamano e e kgethegileng le Jehofa. Baebele ya re Adame e ne e le “morwa Modimo.” (Luke 3:38) Ka jalo Adame o ne a na le kamano e e molemo thata le Jehofa Modimo, e e tshwanang le e rre a nang le yone le ngwana wa gagwe. Jehofa o ne a buisana le morwa yono wa gagwe wa mo lefatsheng e bong Adame, a mo naya tiro e e kgotsofatsang le go mmolelela gore o ne a lebeletse eng mo go ene.—Genesise 1:28-30; 2:16, 17.
5. Baebele e kaya eng fa e re Adame o dirilwe “mo setshwanong sa Modimo”?
5 Adame o ne a dirilwe “mo setshwanong sa Modimo.” (Genesise 1:27) Seno se ne se sa kaye gore Adame o ne a na le ditebego tse di tshwanang le tsa Modimo. Jaaka re ithutile mo Kgaolong ya 1 ya buka eno, Jehofa ke moya o o sa bonaleng. (Johane 4:24) Ka jalo, Jehofa ga a na mmele wa nama le madi. Fa go twe Adame o dirilwe mo setshwanong sa Modimo go raya gore o bopilwe a na le dinonofo tse di tshwanang le tsa Modimo, tse di akaretsang lorato, botlhale, tshiamiso le maatla. Tsela e nngwe gape e e botlhokwa e Adame a neng a tshwana le Rraagwe ka yone ke ya gore o ne a na le kgololesego ya go itlhophela. Ka gone, Adame o ne a sa tshwane le motšhini o o neng o dira fela tiro e o neng o tlhametswe go e dira. Go na le moo, o ne a kgona go itirela ditshwetso, le go tlhopha fa gare ga se se siameng le se se sa siamang. Fa a ka bo a tlhophile go ikobela Modimo, a ka bo a ile a tshelela ruri mo lefatsheng la Paradaise.
6. Adame o ne a latlhegelwa ke eng ka ntlha ya go tlola molao wa Modimo, mme bana ba gagwe ba ne ba amega jang?
6 Ka jalo, go a utlwala gore fa Adame a sena go tlola molao wa Modimo le go atlholelwa loso, o ne a latlhegelwa ke sengwe se se botlhokwa tota. Boleo jwa gagwe bo ile jwa dira gore a latlhegelwe ke botshelo jo bo itekanetseng le masego otlhe a jone. (Genesise 3:17-19) Gape, go utlwisa botlhoko gore botshelo jono jo bo molemo bo ne jwa se ka jwa latlhegela Adame fela mme gape bo ne jwa latlhegela le bana ba a neng a tla nna le bone mo isagweng. Lefoko la Modimo la re: “Boleo bo ne jwa tsena mo lefatsheng ka motho a le mongwe [e bong Adame] le loso ka boleo, loso lo ne lwa anamela kwa bathong botlhe ka gonne ba leofile botlhe.” (Baroma 5:12) Ee, rotlhe fela re na le boswa jo re bo filweng ke Adame, e leng boleo. Ke gone ka moo Baebele e reng o ne a ‘ithekisa’ ene le bana ba gagwe, gore ba nne batlhanka ba boleo le loso. (Baroma 7:14) Adame le Efa ba ne ba sa tlhole ba na le tsholofelo epe ka gonne ba ne ba tlotse molao wa Modimo ka boomo. Mme go tweng ka bana ba bone, go akaretsa le rona?
7, 8. Lefoko thekololo le akaretsa dilo dife tse pedi?
7 Jehofa o ne a namola batho ka go dirisa thekololo. Thekololo ke eng? Lefoko leno thekololo le akaretsa dilo tse pedi. Sa ntlha, le raya madi a a duelwang go golola sengwe kgotsa go se reka gape. Thekololo e ka bapisiwa le madi a a duelwang go golola legolegwa la ntwa. Sa bobedi, thekololo ke madi a a ntshiwang go phimola kgotsa go duela molato mongwe o o rileng. E tshwana fela le madi a motho a a duelang fa a gobaditse yo mongwe. Ka sekai, fa motho a ka baka kotsi nngwe, o tla tshwanelwa ke go duela madi a a lekanang kgo le boleng jwa selo se se senyegileng.
8 Ke eng se se neng se ka tlhoka go dirwa gore re boe re nne le se Adame a se latlhileng le gore re gololwe mo botlhankeng jwa boleo le loso? Mma re sekaseke thekololo e Jehofa a re fileng yone le gore e ka re solegela molemo jang.
KAFA JEHOFA A NTSHITSENG THEKOLOLO KA GONE
9. Go ne go tlhokega thekololo e e ntseng jang?
9 E re ka batho botlhe ba ne ba latlhegetswe ke botshelo jo bo itekanetseng, botshelo joo bo ne bo ka se ka jwa rekololwa ka botshelo jwa motho yo o sa itekanelang. (Pesalema 49:7, 8) Go ne go tlhokega thekololo e boleng jwa yone bo lekanang le jwa se se latlhegileng. Seno se dumalana le molaomotheo wa tshiamiso e e molemo o o fitlhelwang mo Lefokong la Modimo, o o reng: “Moya o tla tswela moya.” (Duteronome 19:21) Ka jalo, botshelo jo bo itekanetseng jo bo latlhegetseng Adame bo ne bo tla duelelwa ka eng? Go ne go tlhokega botshelo jo bongwe jo bo itekanetseng jo e neng e tla nna “thekololo e e lekanang” le jone.—1 Timotheo 2:6.
10. Jehofa o ne a ntsha jang thekololo?
10 Jehofa o ne a ntsha jang thekololo eno? O ne a romela mongwe wa bomorwawe ba ba itekanetseng ba semoya mo lefatsheng. Mme Jehofa ga a ka a romela mongwe le mongwe fela wa semoya. O ne a romela yo a neng a mo rata thata, e leng Morwawe yo o tsetsweng a le esi. (1 Johane 4:9, 10) Morwa yono wa gagwe o ne a dumela go tlogela bonno jwa gagwe kwa legodimong. (Bafilipi 2:7) Jaaka re ithutile mo kgaolong e e fetileng ya buka eno, Jehofa o ne a dira kgakgamatso fa a ne a fetisetsa botshelo jwa Morwawe mo popelong ya ga Marea. Ka moya o o boitshepo wa Modimo, Jesu o ne a belegwa e le motho yo o itekanetseng e bile a se na boleo.—Luke 1:35.
11. Motho a le mongwe fela o ne a ka nna jang thekololo ya batho ba le dimilionemilione?
11 Motho a le mongwe fela o ne a ka kgona jang go nna thekololo ya ba le bantsi—ya dimilionemilione tsa batho? Kana go ne ga tla jang gore dimilionemilione tsa batho e nne baleofi? Gakologelwa gore Adame o ne a latlhegelwa ke mpho e e rategang thata ya botshelo jo bo itekanetseng fa a ne a leofa. Ka jalo, ga a ka a kgona go e fetisetsa mo baneng ba gagwe. Go na le moo, se a neng a kgona go se fetisetsa mo go bone fela e ne e le boleo le loso. Jesu, yo Baebele e mmitsang “Adame wa bofelo,” o ne a itekanetse, e bile ga a ise a ko a leofe. (1 Bakorintha 15:45) Re ka re Jesu o ne a tsaya boemo jwa ga Adame gore a re boloke. Ka go ntsha botshelo jwa gagwe jo bo itekanetseng setlhabelo le go ikobela Modimo ka botlalo, Jesu o ne a duelela boleo jwa ga Adame. Ka go dira jalo, o ne a dira gore bana ba ga Adame ba nne le tsholofelo.—Baroma 5:19; 1 Bakorintha 15:21, 22.
12. Go boga ga ga Jesu go ne ga supa eng?
12 Baebele e tlhalosa ka botlalo tsela e Jesu a ileng a boga ka yone pele a swa. O ne a itewa le go bapolwa setlhogo, a bo a swa loso lo lo botlhoko mo koteng ya tlhokofatso. (Johane 19:1, 16-18, 30; Dintlha Tse di Oketsegileng, ditsebe 204-6) Ke ka ntlha yang fa Jesu a ne a tshwanelwa ke go boga go le kana kana? Mo kgaolong nngwe e e kwa pele mo bukeng eno, re tlile go bona gore Satane o ne a re ga go na motho ope yo o neng a ka nna a ikanyega mo go Jehofa fa a lebane le diteko. Jesu o ne a bontsha sentle gore se Satane a neng a se bua ga se boammaaruri fa a ne a itshoka ka boikanyegi a itshokela pogo e e seng kana ka sepe e a neng a lebana le yone. Jesu o ne a supa gore motho yo o itekanetseng yo o neilweng kgololesego ya go itirela ditshwetso a ka kgona go ikanyega ka botlalo mo Modimong le fa Diabolo a ka dirang. Jehofa o tshwanetse a bo a ile a itumela fela thata ka ntlha ya boikanyegi jwa Morwawe yo o rategang!—Diane 27:11.
13. Thekololo e ne ya duelwa jang?
13 Thekololo e ne ya duelwa jang? Mo letsatsing la bo14, la kgwedi ya Sejuda ya Nisane ka 33 C.E., Modimo o ile a letla gore Morwawe yo o itekanetseng yo o se nang boleo a bolawe. Ka go dira jalo, Jesu o ne a ntsha botshelo jwa gagwe jo bo itekanetseng gore e nne setlhabelo, a se ntsha “gangwe felafela.” (Bahebera 10:10) Mo letsatsing la boraro morago ga loso lwa ga Jesu, Jehofa o ne a mo tsosa mo baswing e le motho wa semoya. Fa Jesu a le kwa legodimong, o ne a naya Modimo boleng jwa botshelo jwa gagwe jo bo itekanetseng jo bo ntshitsweng setlhabelo gore a rekolole bana ba ga Adame. (Bahebera 9:24) Jehofa o ne a amogela boleng jwa setlhabelo sa ga Jesu se e neng e le thekololo e e tlhokegang go golola batho mo botlhankeng jwa boleo le loso.—Baroma 3:23, 24.
KAFA THEKOLOLO E KA GO SOLEGELANG MOLEMO KA GONE
14, 15. Re tshwanetse go dira eng gore re ‘itshwarelwe maleo’?
14 Le fa re ka tswa re leofa go le kana kang, thekololo e ka dira gore re bone masego a a seng kana ka sepe. Mma re sekaseke melemo mengwe ya gone jaanong le ya mo isagweng ya mpho eno e e botlhokwatlhokwa e e tswang kwa Modimong.
15 Boitshwarelo jwa maleo. Ka ntlha ya bosaitekanelang jo re bo ruileng, re tshwanetse go lwa ka natla gore re dire se se siameng. Rotlhe fela re leofa ka mafoko le ka ditiro. Mme ka ntlha ya setlhabelo sa thekololo sa ga Jesu, re ka kgona go ‘itshwarelwa maleo.’ (Bakolosa 1:13, 14) Le fa go ntse jalo, gore re itshwarelwe, re tshwanetse ra bo re ikwatlhaile e le tota. Gape, re tshwanetse go kopa Jehofa ka boikokobetso gore a re itshwarele ka gonne re bontshitse tumelo mo setlhabelong sa thekololo sa Morwawe.—1 Johane 1:8, 9.
16. Ke eng se se dirang gore re kgone go obamela Modimo ka segakolodi se se phepa, mme mosola wa segakolodi seo ke ofe?
16 Segakolodi se se phepa fa pele ga Modimo. Go motlhofo gore segakolodi se se molato se dire gore re felelwe ke tsholofelo le go ikutlwa re se batho ba sepe. Le fa go ntse jalo, ka ntlha ya boitshwarelo jo re bo bonang ka thekololo, Jehofa ka bopelonomi o dira gore re kgone go mo obamela ka segakolodi se se phepa le fa re le batho ba ba sa itekanelang. (Bahebera 9:13, 14) Seno se dira gore re kgone go bua le Jehofa re gololesegile. Ka jalo, re ka kgona go mo rapela re gololesegile. (Bahebera 4:14-16) Go ipoloka re na le segakolodi se se phepa go dira gore re ritibale mo mogopolong, re itebe ka tsela e e tshwanetseng e bile go dira gore re itumele.
17. Re tlile go bona masego afe ka ntlha ya go bo Jesu a re swetse?
17 Tsholofelo ya botshelo jo bo sa khutleng mo lefatsheng la paradaise. Baroma 6:23 ya re: “Dituelo tse boleo bo di duelang ke loso.” Yone temana eno e oketsa jaana: “Mme mpho e Modimo a e nayang ke botshelo jo bo sa khutleng ka Keresete Jesu Morena wa rona.” Mo Kgaolong ya 3 ya buka eno, re ile ra tlotla ka masego a lefatshe le le tlang la Paradaise. (Tshenolo 21:3, 4) Masego ao otlhe a mo isagweng, go akaretsa le botshelo jo bo sa khutleng jo bo itekanetseng, a tlile go nna teng ka ntlha ya go bo Jesu a re swetse. Gore re amogele masego ao, re tshwanetse go bontsha gore re anaanela mpho ya thekololo.
O KA BONTSHA JANG KANAANELO YA GAGO?
18. Ke ka ntlha yang fa re tshwanetse go leboga Jehofa go bo a re file mpho eno ya thekololo?
18 Ke ka ntlha yang fa re tshwanetse go leboga Jehofa thata ka thekololo e a re neileng yone? Mpho e nna ya botlhokwa jo bogolo segolobogolo fa motho yo o go e neileng a ile a tshwanelwa ke go dirisa nako e ntsi ya gagwe, maatla kgotsa madi go go direla yone. Go re ama pelo fa re bona gore mpho e re e newang e bontsha kafa motho yo o re e nayang a re ratang thata ka gone. Thekololo ke mpho e e rategang go di gaisa tsotlhe, ka gonne Modimo o ntshitse setlhabelo se segolo go di gaisa tsotlhe gore a re e neye. Johane 3:16 ya re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi.” Thekololo ke tsela e e tlhomologileng thata e Jehofa a re bontshang ka yone gore o a re rata. Gape e bontsha gore Jesu le ene o a re rata, ka gonne o ne a iketleeletsa go re ntshetsa botshelo jwa gagwe. (Johane 15:13) Ka jalo, mpho ya thekololo e tshwanetse go re tlhatswa pelo gore Jehofa le Morwawe ba rata mongwe le mongwe wa rona.—Bagalatia 2:20.
19, 20. O ka bontsha ka ditsela dife gore o anaanela mpho ya Modimo ya thekololo?
19 O ka bontsha jang he gore o anaanela mpho ya thekololo e Modimo a re e neileng? Sa ntlha, ithute go le gontsi ka Jehofa yo e leng Ene a re fileng mpho eno. (Johane 17:3) Go ithuta Baebele o thusiwa ke yone buka eno, go tla go thusa go dira jalo. Fa kitso ya gago ka Jehofa e ntse e gola, lorato lwa gago mo go ene le lone lo tla gola. Mme lorato loo lo tla dira gore le wena o batle go mo itumedisa.—1 Johane 5:3.
20 Nna le tumelo mo setlhabelong sa thekololo sa ga Jesu. Go ne ga buiwa jaana ka Jesu: “Yo o supang tumelo mo go Morwa o na le botshelo jo bo sa khutleng.” (Johane 3:36) Re ka supa jang tumelo mo go Jesu? Tumelo e e ntseng jalo ga e bontshiwe ka mafoko fela. Jakobe 2:26 ya re: “Tumelo kwantle ga ditiro e sule.” Ee, re supa tumelo ya boammaaruri ka “ditiro” tse re di dirang. Tsela nngwe e ka yone re ka bontshang gore re dumela mo go Jesu ke ka go dira bojotlhe jwa rona go mo etsa e seng fela ka se re se buang mme gape le ka ditiro tsa rona.—Johane 13:15.
21, 22. (a) Ke ka ntlha yang fa re tshwanetse go nna teng kwa moletlong wa ngwaga le ngwaga wa Sejo sa Morena sa Maitseboa? (b) Kgaolo ya 6 le ya 7 di tla tlhalosa eng?
21 Nna gone kwa moletlong wa ngwaga le ngwaga wa Sejo sa Morena sa Maitseboa. Mo maitseboeng a Nisane 14, 33 C.E., Jesu o ne a simolola moletlo mongwe o o kgethegileng o Baebele e o bitsang “dijo tsa maitseboa tsa Morena.” (1 Bakorintha 11:20; Mathaio 26:26-28) Moletlo ono gape o bidiwa Segopotso sa loso lwa ga Keresete. Jesu o ne a o tlhoma gore a thuse baaposetoloi ba gagwe le Bakeresete botlhe ba boammaaruri ba ba neng ba tla nna gone morago ga bone go nna ba gakologetswe gore ka loso lwa gagwe jaaka motho yo o itekanetseng, o ne a ba ntshetsa moya wa gagwe, kgotsa botshelo go nna thekololo. Jesu o ne a bua jaana ka moletlo ono: “Nnang lo dire seno e le go nkgopola.” (Luke 22:19) Go keteka Segopotso go re gakolola ka lorato lo logolo lo Jehofa le Jesu ba re bontshitseng lone ka thekololo. Re ka kgona go bontsha gore re anaanela thekololo eno ka go nna gone kwa moletlong wa ngwaga le ngwaga wa Segopotso sa loso lwa ga Jesu. *
22 Ruri thekololo eno e Jehofa a re neileng yone ke mpho e e botlhokwatlhokwa e re e filweng. (2 Bakorintha 9:14, 15) Mpho e e botlhokwa eno tota e ka solegela molemo le batho ba ba tlhokafetseng. Kgaolo ya 6 le ya 7 di tla tlhalosa gore seo se tla direga jang.
^ ser. 21 Go bona tshedimosetso e e oketsegileng ka bokao jwa Sejo sa Morena sa Maitseboa, bona Dintlha Tse di Oketsegileng, ditsebe 206-8.


text:
BAEBELE YA RENG
Go Betšha
Batho ba bangwe ba leba go betšha go itshiametse fela, mme ba bangwe bone ba re go kotsi.
A go betšha go phoso?
SE BATHO BA SE BUANG
Batho ba bantsi ba re go betšha ke go ijesa monate mo go seng kotsi fa go le ka fa molaong. Mefuta mengwe ya go betšha e e ka fa molaong, e e jaaka dilothari tse di tshegediwang ka madi a puso, e dira lotseno e bo e thusa setšhaba ka lone.
SE BAEBELE E SE BUANG
Baebele ga e bue sepe ka go betšha. Mme gone e na le melaometheo e le mmalwa e e bontshang kafa Modimo a ikutlwang ka gone ka go betšha.
Go betšha, e leng go gapa madi a batho ba bangwe, ga go dumalane le tlhagiso ya Baebele ya gore re “itise kgatlhanong le keletso ya bopelotshetlha ya mofuta mongwe le mongwe.” (Luke 12:15) Ke boammaaruri gore go betšha go tlhotlhelediwa ke bopelotshetlha. Ditheo tse di bapatsang metshameko ya go betšha di bontsha batho ba gapa madi a mantsi mme di sa ntshe boammaaruri jotlhe ka gonne di itse gore dipapatso tseo di tla tlhotlheletsa batho gore ba betšhe ka madi a mantsi gore ba hume. Go na le gore go betšha go thuse batho go tila go nna pelotshetlha, go godisa keletso ya bone ya gore ba batle go huma ka bonako.
Go betšha go dirwa ka boikaelelo bo le bongwe: go gapa madi a ba bangwe. Le fa go ntse jalo, Baebele e kgothaletsa gore mongwe le mongwe “a nne a batle, e seng molemo wa gagwe, fa e se wa motho yo mongwe.” (1 Bakorintha 10:24) Mme mongwe wa Melao e e Lesome wa re: “O se ka wa eletsa . . . sepe fela se e leng sa mongwe ka wena.” (Ekesodo 20:17) Fa motho a betšha tota o a bo a tshwere pelo ka letsogo gore ba bangwe ba latlhegelwe ke madi gore ene a a bone.
Gape Baebele e re tlhagisa gore re se ka ra batla masego mo maatleng mangwe a a sa tlwaelegang. Kwa Iseraele wa bogologolo, batho ba ba neng ba tlhaela tumelo mo Modimong ba ne ba simolola go “rulaganyetsa modimo wa Masego tafole.” A Modimo o ne a amogela kobamelo eo ya “modimo wa Masego”? Nnyaa, o ne a ba raya a re: “Lo ne lwa nna lwa dira se se bosula mo matlhong a me, lwa tlhopha selo se se sa intumediseng.”—Isaia 65:11, 12.
Ke boammaaruri gore mo dinageng tse dingwe madi a metshameko e e ka fa molaong ya go betšha a dirisediwa go duelela dithuto, go tlhabolola ikonomi le dilo dingwe tse di amang setšhaba. Mme tsela e madi ao a dirisiwang ka yone ga e fetole gore a bonwe jang, e leng ka ditiro tse di kgothaletsang bopelotshetlha, moya wa go ikakanyetsa o le nosi le go batla dilo tsa mahala.
“O se ka wa eletsa . . . sepe fela se e leng sa mongwe ka wena.” —Ekesodo 20:17.
Go betšha go na le ditlamorago dife tse di botlhoko?
SE BAEBELE E SE BUANG
Baebele ya re “ba ba ikemiseditseng go huma ba wela mo thaelong le mo serung le mo dikeletsong tse dintsi tsa go tlhoka tlhaloganyo le tse di utlwisang botlhoko, tse di thabuetsang batho mo tshenyegong le mo tshenyong.” (1 Timotheo 6:9) Go betšha go tlhotlhelediwa ke “bopelotshetlha” e bile Baebele ya re ke bongwe jwa boitsholo jo re tshwanetseng go bo tila.—Baefeso 5:3.
E re ka go betšha go kgothaletsa batho go huma ka bonako, go dira gore batho ba nne le lorato lwa madi—e leng se Baebele e reng “ke modi wa mefuta yotlhe ya dilo tse di utlwisang botlhoko.” Motho a ka rata madi thata mo go ka dirang gore a tlhobaele ga bo ga dira gore a senye kamano ya gagwe le Modimo. Baebele e tshwantsha batho ba ba ratang madi le batho ba ‘ba itlhabakakang ka ditlhabi di le dintsi.’—1 Timotheo 6:10.
Bopelotshetlha bo dira gore motho a se ka a kgotsofalela madi a a nang le one e bile go mo amoga boitumelo. “Morati wa selefera ga a kitla a kgotsofadiwa ke selefera, le fa e le morati ope wa khumo ga a kitla a kgotsofadiwa ke madi a lotseno.”—Moreri 5:10.
Batho ba le bantsi ba wetse mo serung sa go betšha. Bothata jono bo aname ka gonne dipatlisiso di bontsha gore mo United States fela batho ba le dimilione ba tshwakgotswe ke go betšha.
Seane sengwe sa re: “Boswa bo bonwa ka bogagaru la ntlha, mme isagwe ya jone ga e na go segofadiwa.” (Diane 20:21) Go betšha go tsentse batho ba le bantsi mo dikolotong, go dirile gore ba tlhoke madi kgotsa ba felelwe ke ditiro, ba latlhegelwe ke ditsala le go thubegelwa ke manyalo. Go dirisa se Baebele e se buang go ka thusa motho go tila dikotsi tse di botlhoko tsa go betšha tse di ka mo sulafaletsang botshelo tsa bo tsa mo amoga boitumelo.
“Ba ba ikemiseditseng go huma ba wela mo thaelong le mo serung le mo dikeletsong tse dintsi tsa go tlhoka tlhaloganyo le tse di utlwisang botlhoko, tse di thabuetsang batho mo tshenyegong le mo tshenyong.”—1 Timotheo 6:9.